Η ΚΑΤΑΛΗΨΗ ΤΟΥ ΑΤΜΟΠΛΟΙΟΥ «ΕΝΩΣΙΣ» ΤΟΥ ΔΡΑΚΟΥΛΗ ΑΠΟ ΠΛΟΙΑ ΤΟΥ ΚΕΜΑΛ – Ithacanews\nΗ ΚΑΤΑΛΗΨΗ ΤΟΥ ΑΤΜΟΠΛΟΙΟΥ «ΕΝΩΣΙΣ» ΤΟΥ ΔΡΑΚΟΥΛΗ ΑΠΟ ΠΛΟΙΑ ΤΟΥ ΚΕΜΑΛ\n5 Φεβρουαρίου 2018 Tilemahos Karavias 0 Comment\nΤο ατμόπλοιο «Ένωσις» και σχετικά δημοσιεύματα της εποχής (εφ. «Αμάλθεια» Σμύρνης)\nΤο θέατρο των γεγονότων, ο μαρτυρικός Πόντος [Υπόμνημα: 1. Νοβοροσίσκ, 2. Γκελεντζίκ, 3. Ριζούντα, 4. Τραπεζούντα • πηγή: Google maps]\nΗ ΚΑΤΑΛΗΨΗ ΤΟΥ ΑΤΜΟΠΛΟΙΟΥ ΈΝΩΣΙΣ ΑΠΟ ΤΟΥΣ ΤΟΥΡΚΟΥΣ\nΤΑ ΧΑΡΑΚΤΗΡΙΣΤΙΚΑ ΚΑΙ ΤΟ ΙΣΤΟΡΙΚΟ ΤΟΥ ΠΛΟΙΟΥ\nΗ ΟΡΓΑΝΩΣΗ ΤΟΥ ΤΟΥΡΚΙΚΟΥ «ΑΝΑΤΟΛΙΚΟΥ ΣΤΟΛΟΥ»6 ΚΑΙ ΟΙ ΚΕΜΑΛΙΚΕΣ ΚΑΝΟΝΙΟΦΟΡΟΙ»\nΟι κεμαλικές κανονιοφόροι υπ’ αριθμόν 1 και 2. Atabey F., «Turkish Sailors in the period of national struggle», στο International Journal of Social Studies, No31, Winter II, 2015\nΟι μηχανοκίνητες κανονιοφόροι υπ’ αριθμόν 1 και 2 αποκτήθηκαν από τη Σοβιετική Ένωση στις 24 Σεπτεμβρίου του 1921 αλλά αναγκάστηκαν να πλεύσουν και πάλι προς το Νοβοροσίσκ λόγω τεχνικών προβλημάτων. Μετά από τέσσερις μήνες επισκευών, στις 5 Απριλίου του 1922, οι κυβερνήτες και των δύο πλοίων ανέφεραν ότι ήταν έτοιμοι για κάθε είδους αποστολή.12 Η Διοίκηση Ναυτικών Μεταφορών στην Τραπεζούντα τούς ανέθεσε ως αποστολή τη σύλληψη του υπό ελληνική σημαία ατμόπλοιου «Ένωσις», το οποίο θα απέπλεε από το Νοβοροσίσκ για την Κωνσταντινούπολη.\nΤΟ ΓΕΓΟΝΟΣ ΚΑΙ Ο ΑΝΤΙΚΤΥΠΟΣ\nΗ σύλληψη του πλοίου «Ένωσις» έχει ξεχωριστή θέση στις τουρκικές πηγές. Περιγραφή του γεγονότος σε αδρές γραμμές έχουμε από τον Τούρκο συγγραφέα και καθηγητή δρ Figen Atabey.13 Σύμφωνα με αυτόν οι δύο κανονιοφόροι ήταν σε αναμονή για τον ερχομό του πλοίου το απόγευμα της 26ης Απριλίου του 1922. Μόλις λοιπόν εθεάθη μαύρος καπνός, κινήθηκαν προς αυτό. Εν συνεχεία διέταξαν το ελληνικό πλοίο να ακινητοποιηθεί 35 μίλια από την ακτή ενώπιον των Δαρδανελλίων. Ο κυβερνήτης του ελληνικού πλοίου δεν υπάκουσε, και οι Τούρκοι προς εκφοβισμό έριξαν μία προειδοποιητική βολή. Κατόπιν τούτου δεν υπήρχε άλλη λύση από την παράδοση. Ο κυβερνήτης της υπ’ αριθμόν 1 τουρκικής κανονιοφόρου εξεφώνησε λόγο στο κατάστρωμα του «Ένωσις», με τον οποίο εγγυήθηκε την ασφάλεια του πληρώματος, των επιβατών και των προσωπικών τους αντικειμένων. Το καταληφθέν πλοίο οδηγήθηκε στην Τραπεζούντα και αναδείχθηκε σε ένα από τα πιο ενεργά πλοία του Ανατολικού Στόλου με το όνομα «Trabzon».\nΑπόφαση του Κεμάλ το 1926, η οποία δίνει στους αξιωματικούς και τα πληρώματα των ατμόπλοιων που συνέλαβαν το «Ένωσις» χρηματική ανταμοιβή. Τονίζεται μάλιστα ότι αυτήν, σε όσους είχαν αποβιώσει, θα την ελάμβαναν οι απόγονοι. Atabey F., «Turkish Sailors in the period of national struggle», στο International Journal of Social Studies, No31, Winter II, 2015\nΜια άλλη όμως τουρκική πηγή μάς παρουσιάζει με περισσότερες λεπτομέρειες το γεγονός και κάπως διαφορετικά. Πρόκειται για το άρθρο του Sadi Borak με τίτλο «Πώς συλλάβαμε την “Ένωση”».14 Σε αυτό το άρθρο αναφέρεται ότι ένας Τούρκος ονόματι Firuz Bey, υπάλληλος του τουρκικού προξενείου στο Νοβοροσίσκ, ανέφερε το εξής:\n«Αυτές τις ημέρες θα αποπλεύσει από το Νοβορωσσίσκ ένα πλοίο με ελληνική σημαία με μεγάλες ποσότητες από χρυσό, ασήμι και διαμάντια. Το πλοίο θα πλεύσει στην Ελλάδα διά μέσου Μαύρης Θάλασσας».\nΣύμφωνα με το άρθρο, οι δύο κανονιοφόροι διέκοψαν εσπευσμένα τις επισκευές στη Ρωσία για να καταδιώξουν το ελληνικό πλοίο.15 Οι δύο κεμαλικές κανονιοφόροι εισήλθαν λοιπόν νύχτα στο Νοβοροσίσκ χωρίς να γίνουν αντιληπτές ούτε από τους Σοβιετικούς ούτε και από το πλήρωμα του «Ένωσις». Οι Τούρκοι εκμεταλλευόμενοι το σκοτάδι προμηθεύτηκαν πυρομαχικά και καύσιμα. Κατόπιν απέπλευσαν από το Νοβοροσίσκ για να μην γίνουν αντιληπτοί.\nΣτη συνέχεια έπρεπε να αναμένουν το θήραμά τους επί δύο μέρες. Υπήρχε όμως ανάγκη μεθόρμισης γι’ αυτό το διάστημα. Για το λόγο αυτόν κατέπλευσαν σε ρωσικό λιμάνι παραπλανώντας τις σοβιετικές αρχές ότι τάχα έπιασε φωτιά η μία καμινάδα της μίας κανονιοφόρου με σκοπό να λάβουν διήμερη άδεια παραμονής.\nΣτις 26 Απριλίου το «Ένωσις» απέπλευσε από το Νοβοροσίσκ. Η μία κανονιοφόρος, η υπ’ αριθμόν 2, παρουσίασε βλάβη, οπότε συνέχισε την καταδίωξη μόνο η υπ’ αριθμόν 1. Τριάντα πέντε μίλια από την ακτή το «Ένωσις» διετάχθη να σταματήσει, διαταγή την οποία αγνόησε. Τότε η κανονιοφόρος 1 έριξε προειδοποιητική βολή κάνοντας τον κυβερνήτη του ελληνικού ατμόπλοιου να παραδοθεί. Εν τω μεταξύ οι βλάβες στην κανονιοφόρο 2 επιδιορθώθηκαν και έπλευσε προς την έτερη κανονιοφόρο. Το πλοίο οδηγήθηκε στην Τραπεζούντα την 1η Μαΐου, όπου και μετονομάστηκε σε «Trabzon».\nΜια νέα πληροφορία προστίθεται σχετικά με το φορτίο του πλοίου. Πρόκειται για έναν «κρυμμένο θησαυρό». Το ελληνικό πλοίο εκκενώθηκε, αλλά παρά την αξία του φορτίου του, ο «μυθικός θησαυρός» δεν ανευρέθη. Μετά από τέσσερις μήνες ο αιχμάλωτος κυβερνήτης του «Ένωσις» δέχθηκε να αποκαλύψει το θησαυρό με αντάλλαγμα την ελευθερία του. Σύμφωνα με τις υποδείξεις του, μετακίνησαν τις τάβλες του κρεβατιού της καμπίνας του ευρίσκοντας μεγάλη ποσότητα από χρυσό και ασήμι. Κατόπιν ο πρώτος μηχανικός αποκάλυψε που ευρισκόταν ο υπόλοιπος θησαυρός. Ήταν στο μέρος αποθήκευσης του κάρβουνου, στα ύφαλα του πλοίου. Ευρέθηκαν 11 σάκοι με χρυσό, συνολικής αξίας 1.000.000 λιρών.16\nΑπό ελληνικής πλευράς εξετάστηκαν ενδελεχώς τα αρχεία της Υπηρεσίας Ιστορίας Ναυτικού καθώς και του υπουργείου Εξωτερικών.\nΑπό πλευράς ελληνικού Πολεμικού Ναυτικού ανευρέθη σειρά εγγράφων που αποστέλλει ο διοικητής της Ναυτικής Βάσεως Κωνσταντινουπόλεως, αντιπλοίαρχος Σωτήριος Γιαννόπουλος προς τον πλοίαρχο Ιωάννη Ηπίτη, αρχηγό του Στόλου Α΄. Σε έγγραφο της 20 Απριλίου / 3 Μαΐου 192217 τον ενημερώνει ότι «ιδιωτικόν τηλεγράφημα εκ Νοβοροσίσκ, διαβιβασθέν εκ Ροστοβίου και Ιασίου, υπό χρονολογίαν 17/30 Απρίλιου» αναφέρει ότι «Α/ον “ΕΝΩΣΙΣ” ανεχώρησε Τετάρτη 13/26 [Απριλίου]. Φήμη κυκλοφορεί ότι συνελήφθη υπό Τουρκικού τορπιλικού». Στο ίδιο έγγραφο αναφέρεται ότι το «ειρημένον ατμόπλοιον» ανήκει στον Γεώργιο Δρακούλη και ότι κυβερνήτης είναι ο Ανδρέας Φερεντίνος. Αναφέρεται ότι το πλοίο μετέφερε «διάφορα εμπορεύματα» και ότι είχε αποπλεύσει από την Κωνσταντινούπολη με προορισμό το Νοβοροσίσκ στις 12/25 Μαρτίου. Η αναφορά καταλήγει: «έπρεπε δε να είχεν ήδη επιστρέψει».\nΣε επόμενο έγγραφο του διοικητού της Ναυτικής Βάσης Κωνσταντινουπόλεως προς τον αρχηγό του Στόλου Α΄ με ημερομηνία 25 Απριλίου / 8 Μαΐου και θέμα «Πληροφορίαι περί του α/ου “ΕΝΩΣΙΣ”» αναφέρεται σε πληροφορίες που έδωσε «αξιόπιστος Αρμένιος επιβάτης», ο οποίος κατέφθασε στην Κωνσταντινούπολη με γαλλικό ατμόπλοιο. Κατ’ αυτόν, λοιπόν, το ατμόπλοιο «Ένωσις» μετά τη σύλληψή του οδηγήθηκε πρώτα στην Ριζούντα, όπου αποβιβάστηκαν οι «πλείστοι των επιβατών»,18 και κατόπιν στην Τραπεζούντα, όπου και εκρατείτο ακόμη. Στην Τραπεζούντα το ατμόπλοιο χρωματίστηκε ολόκληρο μαύρο «καθώς και η καπνοδόχος και οι λέμβοι του», ενώ το πλήρωμα και οι έμποροι απομονώθηκαν στην κανονιοφόρο «Αϊδίν». Στη δεύτερη παράγραφο του εγγράφου παρατίθεται μαρτυρία Τούρκου εμπόρου από την Τραπεζούντα, ο οποίος είπε σε ομογενή ότι η «Ένωσις» ευρισκόταν από 20 Απριλίου / 3 Μαΐου «ωρμισμένη παραπλεύρως του ατμοπλοίου, όπερ προεκτείνει (ημιβυθισμένον) τον λιμενοβραχίονα της Τραπεζούντος», και ότι το πλήρωμα και οι έμποροι κρατήθηκαν αιχμάλωτοι. Το μεν πλήρωμα σε ένα καφενείο στην προκυμαία, οι έμποροι δε κρατήθηκαν σε έναν στάβλο και κατόπιν εστάλησαν στο εσωτερικό.\nΣτο ιστορικό αρχείο της Υπηρεσίας Ιστορίας Ναυτικού ευρίσκεται σειρά εγγράφων που αποστέλλει ο Ναυτικός Διοικητής Κωνσταντινουπόλεως προς τον Αρχηγό του Στόλου Α΄\nΣε νέο έγγραφο του διοικητή αναφέρονται εκτενέστερες πληροφορίες για την σύλληψη του ελληνικού ατμόπλοιου, προερχόμενες από Έλληνα επιβάτη από το Νοβοροσίσκ, ο οποίος είχε καταφθάσει στην Κωνσταντινούπολη με ιταλικό ατμόπλοιο, καθώς και Ελληνίδας επιβάτιδος του «Ένωσις», η οποία αφέθηκε ελεύθερη από τους Τούρκους. Σύμφωνα με τις μαρτυρίες αυτές η σύλληψη του ατμόπλοιου πραγματοποιήθηκε 15 μίλια μακριά από το Γκελεντζίκ. Σύμφωνα μάλιστα με την Ελληνίδα επιβάτιδα19 του «Ένωσις», η καταδίωξη των δύο τουρκικών βενζινακάτων άρχισε «ημίσειαν ώραν μακράν του Γκελεντζίκ, όπου η “Ένωσις” είχεν αφήσει τον πλοηγόν». Ο διοικητής λαμβάνοντας υπ’ όψη ότι οι πλοηγοί παραλαμβάνονταν πέντε μίλια νότια του Γκελεντζίκ, υπολόγισε ότι κατά πάσα πιθανότητα η σύλληψη έγινε 8-10 μίλια από την ακτή. Τα τουρκικά βενζινοκίνητα ήταν οπλισμένα με μικρά ταχυβόλα, ενώ τα πληρώματα έφεραν πολιτική περιβολή.\nΣτο τελευταίο ευρεθέν έγγραφο του διοικητή για την υπόθεση (25 Απριλίου / 8 Μαΐου) αποστέλλονται συνημμένα δύο πίνακες: ο πρώτος με τα ονόματα του πληρώματος του «Ένωσις» κατά την αναχώρησή του από την Κωνσταντινούπολη την 13η Μαρτίου του 1922, ενώ ο δεύτερος ανέφερε ονομαστικά όλα τα ελληνικά ατμόπλοια που απέπλευσαν από την Κωνσταντινούπολη και ευρίσκονταν σε ρωσικούς λιμένες.\nΚαι στο αρχείο του Υπουργείου Εξωτερικών υπάρχει εκτενέστατη αλληλογραφία μεταξύ των ελληνικών Αρχών (πολιτικών και στρατιωτικών). Ξεχωριστή θέση έχουν οι εκθέσεις, οι αναφορές, καθώς και η αλληλογραφία των επιτετραμμένων του Πολεμικού Ναυτικού στην περιοχή.\nΣε έγγραφο του Λιμεναρχείου Κωνσταντινουπόλεως προς το Ναυτιλιακό τμήμα της Διεύθυνσης του Εμπορικού Ναυτικού του Υπουργείου Εμπορικού Ναυτικού,20 ο λιμενάρχης Δ. Παπαμιχαλόπουλος αναφέρεται στο ατμόπλοιο «Ένωσις». Όσον αφορά το περιστατικό της σύλληψης, υπάρχει συμφωνία με τις τουρκικές πηγές. Ενδιαφέρον προκαλεί το γεγονός ότι από το πλήρωμα και τους επιβάτες αφέθησαν ελεύθεροι μόνο όσοι είχαν ουδέτερη υπηκοότητα ή προστασία κάποιας ουδέτερης χώρας. Από το πλήρωμα και τους επιβάτες μόνο 20 πληρούσαν τις προϋποθέσεις (5 άνδρες του πληρώματος και 15 επιβάτες). Οι υπόλοιποι 13 του πληρώματος και οι 55 επιβάτες κρατήθηκαν ως αιχμάλωτοι. Γίνεται αναφορά και στο εμπόρευμα. Το πλοίο μετέφερε «μεγάλης αξίας πλακών χρυσού και αργύρου» καθώς και διάφορα εμπορεύματα, τα οποία κρατήθηκαν από τους κεμαλικούς. Επίσης συνελήφθησαν και οι φορτωτές του σταλέντος φορτίου στο Νοβοροσίσκ από τους οποίους αφαιρέθηκε το τίμημα του πωληθέντος φορτίου τους, ήτοι 15.500 λίρες.\nΟι ελληνικές πηγές δείχνουν να υποβαθμίζουν το μέγεθος της λείας. Για τη σημαντικότητα της σύλληψης δέον να γίνει μια παρένθεση από την τουρκική πλευρά. Πολύ αργότερα, το 1926, ο ίδιος ο Μουσταφά Κεμάλ απέδωσε με διάταγμα21 χρηματική ανταμοιβή στους αξιωματικούς και τα πληρώματα των κανονιοφόρων που συνέλαβαν το «Ένωσις». Γίνεται μάλιστα ειδική μνεία στο εν λόγω διάταγμα σε όσους είχαν αποβιώσει, ότι δηλαδή την ανταμοιβή θα την ελάμβαναν οι νόμιμοι κληρονόμοι.\nΈτερη τουρκική πηγή 22 κάνει εκτενέστατη αναφορά στη λεία. Σύμφωνα με αυτήν, το Ναυτικό Δικαστήριο της Σαμψούντας απεφάνθη πως η κατάληψη του «Ένωσις» έγινε σύμφωνα με το Νόμο και το Διεθνές Δίκαιο, κατοχυρώνοντας τη λεία που βρέθηκε στα αμπάρια. Αυτή περιελάμβανε διάφορα εμπορεύματα, γραφομηχανές, δέρματα ζώων αξίας 200.000 λιρών, χαλιά από το Ιράν (Περσία), έντερα ζώων, αλλά και ζωντανά.\nΗ ίδια πηγή αναφέρει ότι τέσσερις ολόκληρους μήνες μετά την κατάληψη του ατμόπλοιου ήρθαν νέες πληροφορίες από ανάκριση αιχμαλώτου, και κατόπιν νέας έρευνας βρέθηκαν στο μηχανοστάσιο 11 σακιά με χρυσό και ασήμι, συνολικής αξίας 500.000 λιρών, όταν ολόκληρο το πλοίο αποτιμήθηκε στις 60.000 λίρες. Συνολικά, σύμφωνα πάντα με την πηγή, η λεία της κατάληψης του «Ένωσις» –χωρίς να υπολογίζονται τα διάφορα εμπορεύματα και τα χαλιά, παρά μόνο τα δέρματα (200.000)– ανήλθε στο ποσό των 760.000 λιρών. Κλείνοντας την παρένθεση δέον να αναφερθεί ότι με απόφαση του δικαστηρίου της Σαμψούντας, τα πληρώματα των δύο κανονιοφόρων έλαβαν ως αμοιβή το ήμισυ της αξίας του πλοίου, δηλ. 30.000 λίρες, οι οποίες και διαμοιράστηκαν.23\nΣύμφωνα με έτερη αναφορά του λιμενάρχη Κωνσταντινουπόλεως,24 οι αιχμάλωτοι είχαν σταλεί στον Όφι και από εκεί θα στέλνονταν στο Ερζιγκιάν.25 Ακολουθεί σημαντικότατη έκθεση26 του λιμενάρχη. Σε αυτήν κατονομάζονται τα πέντε μέλη του πληρώματος τα οποία αφέθηκαν ελεύθερα. Αυτοί ήταν οι Κωνσταντίνος Καλουτάς (β΄ μηχανικός), Αντ. Βλησμάς (αρχιθερμαστής), Παντελής Καραγιάννης (ναύτης), Παναγ. Σιδερόπουλος (θαλαμηπόλος) και Πέτρος Μπόικος (θερμαστής). Ο τελευταίος προσελήφθη στο Νοβοροσίσκ. Επίσης αφέθησαν ελεύθεροι και δύο επιβάτες, οι Αναστ. Καγγέλης και Χαρ. Ματσιάτος. Αυτοί κατάφεραν να αποδείξουν ότι διέθεταν «ξένη υπηκοότητα ή ειδικήν προστασίαν».\nΟ ναύτης Π. Καραγιάννης, του οποίου τη μαρτυρία ο λιμενάρχης θεωρεί αξιόπιστη, περιέγραψε με λεπτομέρεια το γεγονός:\nΤα δύο κεμαλικά σκάφη προσέγγισαν το ελληνικό ατμόπλοιο στην παράλλαξη του φάρου της Ντούμπας (Doob point). Τα κεμαλικά σκάφη πλησίασαν και έγιναν αντιληπτά μόλις στα πενήντα μέτρα. Ένα από αυτά πλησίασε, και αφού εξακρίβωσε το όνομα του πλοίου, άναψε τα φώτα του, ενώ ο κυβερνήτης του φώναξε αγγλιστί στον κυβερνήτη του «Ένωσις» να σταματήσει. Επειδή δεν έλαβε καμία απάντηση, επανέλαβε την διαταγή ρίχνοντας και προειδοποιητική βολή. Στην συνέχεια εμφανίστηκε και από την άλλη πλευρά, τη δεξιά του ελληνικού ατμόπλοιου, το έτερο σκάφος. Μετά από ένα τέταρτο της ώρας το κεμαλικό βενζινόπλοιο, το ευρισκόμενο στα δεξιά του ελληνικού ατμόπλοιου, το συνέλαβε και ανέβηκε στο κατάστρωμα του «Ένωσις» ο Τούρκος κυβερνήτης θέτοντας πορεία προς Βατούμ. Υπολογίζεται ότι το πλοίο συνελήφθη 8-9 μίλια από τις ρωσικές ακτές.\nΤα τουρκικά αυτά πλοία είχαν εισέλθει στο λιμάνι του Νοβοροσίσκ επανειλημμένα κατά το δεκαπενθήμερο που ευρισκόταν το «Ένωσις» εκεί, και «ετέλουν εν γνώσει του πολυτίμου φορτίου, όπερ παρέλαβεν». Τρεις ημέρες προ του απόπλου του ελληνικού ατμόπλοιου είχαν αποπλεύσει χωρίς να επιστρέψουν, ενώ τις προηγούμενες φορές επέστρεφαν αυθημερόν ή το αργότερο την επομένη. Τα κεμαλικά σκάφη ήταν εξοπλισμένα με ένα ταχυβόλο και δύο πυροβόλα. Δεν έφεραν εμφανώς τουρκική σημαία, αλλά την ύψωσαν όταν πλησίασαν τις τουρκικές ακτές. Τα πληρώματά τους έφεραν είδος στολής «μετά πιλίσκου του Τουρκικού Πολεμικού Ναυτικού», ενώ οι κυβερνήτες είχαν πολιτική περιβολή και καλπάκια «εκ των χρησιμοποιουμένων παρά των Κεμαλικών αξιωματικών». Στην Τραπεζούντα, όπου οδηγήθηκε το «Ένωσις», ο ενεργήσας την σύλληψη και αναλαβών τη διακυβέρνηση Ιζέτ φόρεσε «την ναυτικήν στρατιωτικήν στολήν του, άνευ όμως σειρίδων ενδεικτικών του βαθμού του».\nΑπό τις μαρτυρίες των ανδρών του πληρώματος δεν επιβεβαιώνεται μαρτυρία γυναίκας μάρτυρος,27 η οποία ήταν επιβάτις, και σύμφωνα με αυτήν όταν τα κεμαλικά σκάφη πλησίασαν, ο κυβερνήτης του «Ένωσις» συγκέντρωσε όλους τους αξιωματικούς και διενήργησε σύσκεψη με σκοπό την άμυνα του πλοίου.\nΤέτοια σκέψη δεν υπήρξε, διότι τα τουρκικά πλοία είχαν πλησιάσει πολύ κοντά με στραμμένα τα πυροβόλα τους στο ελληνικό πλοίο. Χρόνος για τέτοια σύσκεψη δεν δόθηκε.\nΗ πορεία προς το Βατούμ ακολουθήθηκε κατά τις 14-15 Απριλίου. Η ταχύτητα του ελληνικού πλοίου δεν ξεπέρασε τα 4½ μίλια την ώρα, και αυτό έγινε επίτηδες από τους μηχανικούς του, οι οποίοι ανέμεναν συνάντηση με κάποιο άλλο πλοίο «παρ’ ου ήλπιζον την απολύτρωσιν». Όταν όμως έφθασαν στο Βατούμ, ο Τούρκος κυβερνήτης άλλαξε πορεία ακολουθώντας πλου κατά μήκος των ακτών του Πόντου. Την 8η μ.μ. ώρα έφθασαν στο λιμένα των Αθηνών.28 Οι έμποροι του πλοίου, επειδή είχαν πληροφορίες ότι εκείνα τα μέρη ήταν κατοικία «πειρατών και παντοειδών άλλων κακοποιών στοιχείων», καταθορυβήθηκαν για τη ζωή τους και για το πολύτιμο φορτίο τους. Έπεισαν τον Τούρκο κυβερνήτη να τους οδηγήσει σε άλλο λιμάνι προσφέροντάς του 1.500 χάρτινες τουρκικές λίρες (30.000 δραχμές) και δύο πλάκες χρυσού αξίας 2.500 τουρκικών λιρών (50.000 δραχμές). Τελικά το ελληνικό ατμόπλοιο κατέφθασε στη Ριζούντα την 10η π.μ. της 17ης Απριλίου.\nΣτην προκυμαία συγκεντρώθηκε πλήθος Τούρκων οι οποίοι ζητωκραύγαζαν. Με διαταγή των τοπικών Αρχών αποβιβάστηκαν όλοι οι επιβάτες και κάποιοι έμποροι (οι υπόλοιποι παρέμειναν στο πλοίο για να παρακολουθούν την τύχη του φορτίου), οι οποίοι οδηγήθηκαν σε κάποιο ξενοδοχείο προς εγκατάσταση. Σύμφωνα με την αναφορά, κατά την πορεία τους προς το ξενοδοχείο χλευάστηκαν και «κακοποιήθηκαν» από το συγκεντρωμένο πλήθος. Την 2α μ.μ. της ίδιας ημέρας το «Ένωσις» συνοδευόμενο από τις δύο κεμαλικές κανονιοφόρους απέπλευσε από τη Ριζούντα για την Τραπεζούντα, στην οποία και έφθασαν στις 7 μ.μ. Το πρωί της επόμενης μέρας, όταν ξύπνησε το ελληνικό πλήρωμα, βρήκε το «Ένωσις» βαμμένο μαύρο με την καπνοδόχο λευκή. Κατά την 6η πρωινή διετάχθη η εκφόρτωση των υπαρχόντων στο πλοίο εμπορευμάτων καθώς και «παντοειδών πολυτίμων αντικειμένων» παρά τη διαμαρτυρία των εμπόρων εκ των οποίων μερικοί ήταν ξένοι υπήκοοι. Οι άνδρες του ελληνικού πληρώματος και οι εναπομείναντες έμποροι μεταφέρθηκαν στο άλλοτε τουρκικό πολεμικό πολεμικό πλοίο «Αϊδίν», το οποίο ευρισκόταν αγκυροβολημένο στην είσοδο του λιμένα. Με το που επέβησαν στο τουρκικό πλοίο, οι έμποροι υπέστησαν αυστηρή έρευνα κατά την οποία τους αφαιρέθηκαν τα κοσμήματα, τα χρηματικά ποσά καθώς και μέρος των ενδυμάτων τους. Κατόπιν το «Αϊδίν» απέπλευσε για τη Ριζούντα, όπου απεβίβασε το πλήρωμα και τους εμπόρους.\nΤο τουρκικό πολεμικό «Αϊδίν»\nΤην 20ή Απριλίου επισκέφθηκε τους αιχμαλώτους ο πολιτικός διοικητής της Ριζούντας ζητώντας να μάθει ποιοι από τους κρατούμενους είχαν ξένη υπηκοότητα. Από αυτούς μόνο πέντε άνδρες του πληρώματος, πέντε επιβάτες και έξι έμποροι αφέθησαν ελεύθεροι. Οι υπόλοιποι δεκατρείς άνδρες του πληρώματος, πενήντα πέντε επιβάτες και τρεις έμποροι συνέχισαν να κρατούνται.29 Οι αιχμάλωτοι αυτοί θεωρήθηκαν αιχμάλωτοι πολέμου και αναγκάστηκαν να τρέφονται από ό,τι είχαν πάνω τους καθώς και να πληρώνουν το ξενοδοχείο. Εξαιτίας αυτού, έφθασαν στο σημείο να πουλήσουν ό,τι τους απέμεινε από τις ήδη λεηλατημένες αποσκευές τους. Από το αρχείο του υπουργείου Εξωτερικών συνάγεται το συμπέρασμα ότι διεξήχθη μεγάλος αγώνας για την ανταλλαγή των Ελλήνων αιχμαλώτων με εκείνους του τουρκικού συλληφθέντος πλοίου «Κριμ».\nΤη σημαντικότητα του πλοίου «Ένωσις» και του φορτίου του την δεικνύει και η ελληνική αντίδραση.\nΠρώτον οι ελληνικές πολιτικές Αρχές (Ύπατη Αρμοστεία στην Κωνσταντινούπολη) προσπαθούν να αποδείξουν στους ξένους ύπατους αρμοστές ότι η σύλληψη ήταν πειρατική και παράνομη ενέργεια, αιτώντας την απελευθέρωση πληρώματος, των επιβατών αλλά και του φορτίου του. Δεύτερον η σύλληψη του τουρκικού πλοίου «Ινέμπολις» που έγινε ως αντίποινα για τη σύλληψη του «Ένωσις». Σε σήμα του αρχηγού Στόλου Α΄ (αριθμ. Πρωτ. Εμπ. 305 / 27/4/2230) αναφέρεται η σύλληψη του τουρκικού πλοίου, ενώ έπλεε προς την Νικομήδεια. Κατασχέθηκε σημαντικό λαθρεμπόριο πολέμου. Οδηγήθηκε στην Κίο, όπου αφέθηκαν ελεύθεροι «γυναικόπαιδα, γέροντες και παιδιά», ενώ κρατήθηκαν Τούρκοι στρατεύσιμοι και όσοι θεωρήθηκαν ύποπτοι. Τέλος, σε τηλεγράφημα31 του λιμενάρχη Κωνσταντινουπόλεως Παπαμιχαλόπουλου στο ΓΕΝ, που κοινοποιείται προς το υπουργείο Εξωτερικών, αναγράφεται το φορτίο του πλοίου: «είχε φορτίον δερμάτων ερίων και χρυσόν και άργυρον 300 περίπου λιρών τουρκικών τίμημα εκφορτωθέντων εμπορευμάτων Ρωσσικούς λιμένας».\nΟ αρχηγός του Στόλου Α΄ Ιωάννης Ηπίτης (Υπηρεσία Ιστορίας Ναυτικού)\nΤο γεγονός όμως φαίνεται να ερέθισε και τη –συμμαχική στον Κεμάλ– σοβιετική πλευρά. Εξαιρετικά ενδιαφέρουσα είναι η έκφραση δυσαρέσκειας εκ μέρους της Σοβιετικής Ένωσης για την υπόθεση.32 Εκεί αναφέρεται το γεγονός αλλά και το λιμάνι όπου είχαν μεθορμίσει οι δύο κανονιοφόροι, το λιμάνι του Γκελεντζίκ. Παράλληλα αναφέρεται ξεκάθαρα ότι το «Ένωσις» μετέφερε από την Κωνσταντινούπολη στο Νοβοροσίσκ αλεύρι και τρόφιμα τα οποία ανήκαν στο λαϊκό επιτροπάτο.33 Γίνεται μάλιστα έκκληση από τη Λαϊκή Επιτροπή των Εξωτερικών Υποθέσεων προς την τουρκική πρεσβεία σχετικά με την εξασφάλιση του πλοίου. Η τουρκική πρεσβεία με τη σειρά της διαβεβαιώνει ότι θα λάβει τα «δέοντα μέτρα» και ότι θα κρατά ενήμερη τη σοβιετική πλευρά.\nΟι συλλήψεις του «Ένωσις» και του «Ινέμπολις» έχουν ξεχωριστή θέση στον ελληνικό και διεθνή Τύπο, ακόμα και σε εφημερίδες πέραν του Ατλαντικού.\nΗ σύλληψη του «Ινέμπολις» αναγράφεται ως γεγονός και στις εφημερίδες New York Times34 και Quebec Daily Telegraph.35 Και οι δύο εφημερίδες κινούνται στην ίδια γραμμή, ότι δηλαδή το ελληνικό Πολεμικό Ναυτικό κινήθηκε προς αποκλεισμό των ακτών της Μαύρης Θάλασσας, και θεωρούν τη σύλληψη του «Ινέμπολις» ως αντίποινα για τη σύλληψη του «Ένωσις» από τους κεμαλικούς.\nΣημαντικό για το θέμα των αντιποίνων είναι να αναφερθεί ότι ακόμα και ο βομβαρδισμός της Σαμψούντας από τον ελληνικό στόλο από τουρκική πηγή36 παρουσιάζεται ως αντίποινα στη σύλληψη του ελληνικού ατμόπλοιου. Συγκεκριμένα αναφέρεται ότι η σύλληψη του «Ένωσις» «νευρίασε» τους Έλληνες. Στις ελληνικές πηγές από την άλλη δεν υπάρχει άμεση σύνδεση μεταξύ σύλληψης του «Ένωσις» και του βομβαρδισμού της Σαμψούντας από τον ελληνικό στόλο, εντούτοις προκαλεί εντύπωση ότι στο φάκελο του αρχείου του υπουργείου Εξωτερικών με θέμα τη σύλληψη του «Ινέμπολις» υπάρχει η έκθεση37 του Αρχηγού του Στόλου Α΄ Ηπίτη για τα γεγονότα του βομβαρδισμού της Σαμψούντας. Δέον να αναφερθεί όμως ότι και προ της σύλληψης του «Ένωσις» τονιζόταν η ανάγκη λήψεως «ενεργότερων μέτρων» για την περιστολή του λαθρεμπορίου που κατευθυνόταν προς τον Κεμάλ. Ένα από αυτά ήταν ο βαθμιαίος αποκλεισμός38 των κεμαλικών ακτών.\nΗ υπόθεση του ελληνικού ατμόπλοιου όμως απασχολεί και τον ελληνικό Τύπο. Στην κατάσταση των αιχμαλώτων του «Ένωσις» κάνει αναφορά η εφημερίδα Αμάλθεια.39 Οι εναπομείναντες του πληρώματος καθώς και οι επιβάτες συνεχίζουν να κρατούνται στη Ριζούντα. Η εφημερίδα αναγράφει ότι «δεν πιέζονται μεν», αλλά «ευρίσκονται εγκάθειρκτοι». Τροφή δεν τους χορηγούνταν, τους αφαιρέθηκαν τα χρήματα, ενώ υποχρεώθηκαν να πωλήσουν τα υπάρχοντά τους από τις αποσκευές τους για να ζήσουν. Σε φύλλο της ίδιας εφημερίδας40 γίνεται αναφορά στην πρόθεση για ανταλλαγή αιχμαλώτων μεταξύ αυτών του «Ένωσις» και εκείνων του «Ινέμπολις». Σημαντική είναι η αναφορά της εφημερίδας41 για ένταση των νηοψιών εκ μέρους του ελληνικού στόλου. Στόχος είναι το λεθρεμπόριο πολέμου που ενισχύει τον Κεμάλ. Η δυσφορία της Σοβιετικής Ένωσης για τη σύλληψη του ελληνικού ατμοπλοίου διαφαίνεται και σε δημοσίευμα42 της Αμάλθειας.\nΣυγκεκριμένα αναφέρει: «…η ενταύθα σοβιετική αντιπροσωπία θεωρεί την απαλλαγή των κρατουμένων ως ζήτημα φιλοτιμίας διότι τόσον ενταύθα, όσον και στους σοβιετικούς λιμένας είχον αναρτηθή πινακίδες προτρέπουσαι τους ναυτιλλομένους και τους εμπόρους να προβώσιν εις το μετά των ρωσικών λιμένων εμπόριον υπό την προστασίαν των σοβιέτ».\nΗ εφημερίδα από τη Σμύρνη αναφέρει43 τις συλλήψεις τουρκικών πλοίων, μεταξύ αυτών και του «Ινέμπολις». Οι τουρκικές πηγές χαρακτηρίζουν τις συλλήψεις «αντίποινα» για τη σύλληψη του «Ένωσις».\nΗ υπόθεση της σύλληψης του ελληνικού ατμόπλοιου απασχολεί και την ελληνική εφημερίδα που εκδίδεται στις ΗΠΑ Ατλαντίς.44 Η εφημερίδα αναφέρει ότι οι Τούρκοι θεωρούν το πλοίο «καλή πολεμική λεία», ενώ οι Έλληνες χαρακτηρίζουν τη σύλληψη πειρατική και παράνομη. Το τελευταίο συμφωνεί και με τα αρχεία του υπουργείου Εξωτερικών καθώς όντως γίνεται προσπάθεια να χαρακτηριστεί η σύλληψη πειρατική.45\nΔημοσίευμα των New York Times στο οποίο αναφέρεται η αντίδραση του ελληνικού στόλου μετά την αιχμαλωσία του «Ένωσις» – Αναφέρει συγκεκριμένα την εντατικοποίηση του αποκλεισμού των λιμανιών της Μαύρης Θάλασσας καθώς και τη σύλληψη του τουρκικού πλοίου «Ινέμπολις» από το θωρηκτό «Κιλκίς» ως αντίποινα\nΗ εφημερίδα Έθνος46 αναγράφει ότι η Άγκυρα αποφάσισε την «απόλυση» του πληρώματος και των επιβατών του «Ένωσις» με αντάλλαγμα την απελευθέρωση του πληρώματος του «Ινέμπολις», ενώ σε έτερο φύλλο47 η εφημερίδα παραθέτει το ιστορικό της σύλληψης του ελληνικού ατμόπλοιου. Από την άλλη, η εφημερίδα Ελεύθερος Τύπος48 αναφέρεται στην απόλυση μέρους του πληρώματος και των επιβατών με ξένη υπηκοότητα.\nΗ παραπάνω δειγματοληπτική θεώρηση του ελληνικού Τύπου δεικνύει το ενδιαφέρον που προκάλεσε η υπόθεση του «Ένωσις».\nΗ υπόθεση της σύλληψης του ελληνικού ατμόπλοιου «Ένωσις» ήταν ένα μικρό αλλά τελικά σημαντικό γεγονός μέσα στον ορυμαγδό των εξελίξεων κατά τη διάρκεια της τελευταίας και πιο τραγικής φάσης για τον Ελληνισμό της Μικρασιατικής Εκστρατείας. Είναι γεγονός ότι τα μέτρα του ελληνικού Πολεμικού Ναυτικού κατά του λαθρεμπορίου με κατεύθυνση τον Κεμάλ εντάθηκαν μετά τη σύλληψη του ελληνικού ατμόπλοιου. Αυτό μπορεί να εξηγηθεί πολύ απλά με τις στρατηγικές ανάγκες της περιόδου, παρ’ όλα αυτά είναι βέβαιο (αποδεικνύεται από τις πηγές) ότι η σύλληψη του τουρκικού «Ινέμπολις» έγινε στο πλαίσιο αντιποίνων για τη σύλληψη του «Ένωσις».\nΤουρκικές πηγές μάλιστα το προχωρούν ακόμη περισσότερο. Υποστηρίζεται δηλαδή ότι ακόμη και ο βομβαρδισμός της Σαμψούντας έγινε στο πλαίσιο αντιποίνων. Οι ελληνικές πηγές, από την άλλη, υποστηρίζουν ότι η εν λόγω πόλη περιείχε σημαντική ποσότητα πολεμοφοδίων και πυρομαχικών.\nΔεν υπάρχει αμφιβολία ότι το ελληνικό ατμόπλοιο ήταν σημαντική λεία για τον Κεμάλ. Το αποδεικνύουν οι πηγές και από τις δύο πλευρές, καθώς και η έκταση που πήρε στον ελληνικό και διεθνή Τύπο η σύλληψη. Μέχρι και οι «New York Times» ανέφεραν το γεγονός.\nΣτην τουρκική ιστορία η σύλληψη του «Ένωσις» κατέχει σημαντική θέση ως επιτυχία του εμβρυακού τότε τουρκικού πολεμικού ναυτικού. Από τη δική μας πλευρά περνά σχεδόν απαρατήρητη, όταν αναλογιζόμαστε την καταστροφή που ακολούθησε στη Μικρά Ασία. Αυτό δεν μειώνει τη σημασία του, μια σημασία η οποία προέρχεται, εξάγεται από τις ίδιες τις πηγές.\nΩς μελλοντικά πεδία έρευνας προτείνονται η προσπάθεια ανεύρεσης, αν υπάρχει, στις ελληνικές πηγές μιας άμεσης σύνδεσης του βομβαρδισμού της Σαμψούντας με το «Ένωσις», καθώς και η μελέτη των περιπετειών του Ελλήνων (πλήρωμα και επιβάτες) που είχαν την ατυχία να συλληφθούν και να κρατηθούν αιχμάλωτοι από τους κεμαλικούς.\nΈρευνα: ΑΛΕΞΑΝΔΡΟΣ ΑΠΟΣΤΟΛΙΔΗΣ, ΠΑΝΑΓΙΩΤΗΣ ΓΕΡΟΝΤΑΣ\nLangensiepen B. – Güleryüz. A., Ottoman Steam Navy, 1828- 1923, Conway Maritime Press.\nΣτην θέση της Σοβιετικής Ένωσης έπαιξε καθοριστικό ρόλο και η συμμετοχή της Ελλάδος στην επέμβαση των Δυτικών στην Κριμαία με σκοπό την ανατροπή των κομμουνιστών.\n«Οι Γάλλοι με τον Κλεμανσώ στην εξουσία και με τον Ελευθέριο Βενιζέλο στην Ελλάδα, δεν ήταν δυσμενώς προδιατεθειμένοι. Εν τούτοις η γαλλική επιρροή στην Τουρκίαν είχεν αφήσει ζωηρά τα κατάλοιπά της, τα οποία έκαμνον πολλούς Γάλλους να εξακολουθούν να είναι τουρκόφιλοι. Εις τούτο συνέτεινε και ο οικονομικός παράγων, διότι τα 60% περίπου του οθωμανικού χρέους ευρίσκοντο εις γαλλικάς χείρας, καθώς και πέραν του ημίσεος των εις την Τουρκίαν ξένων επενδύσεων ανήκεν εις γαλλικά συμφέροντα. Αλλ’ όταν ο Κλεμανσώ, φθίνοντος του Ιανουαρίου του 1920, απώλεσε την εξουσίαν και ανέλαβε την πρωθυπουργία ο Millerand, οι φιλότουρκοι ενισχύθησαν. Και όταν τον Νοέμβριον του ιδίου έτους ο Ελευθέριος Βενιζέλος απώλεσε την εξουσίαν και ο Βασιλεύς Κωνσταντίνος επανήλθεν εις τον θρόνον, οι φιλότουρκοι εύρον πλέον ουρανόπεμπτον πρόφασιν ίνα βαθμηδόν μεταβληθούν ις μισέλληνας», Μαρκεζίνης Σπ., Πολιτική Ιστορία της Νεωτέρας Ελλάδος, τόμος Δ΄, σ. 274, εκδ. Πάπυρος, Αθήνα 1968.\nΗ Ελλάδα δεν είχε την στήριξη της Μ. Βρετανίας αλλά του Λόυντ Τζωρτζ και του κύκλου του, οι οποίοι θεωρούσαν την Ελλάδα έναν ικανό δορυφόρο για τα βρετανικά συμφέροντα. Όπ.π., σ. 274.\nAtabey F., «Turkish Sailors in the period of national struggle», στο International Journal of Social Studies, No31, p. 99-112, Winter II, 2015.\nΕλληνική απόδοση του Naval Department Directorate.\nΗ ελληνική πόλη Ηράκλεια.\nΗ αρχαία ελληνική πόλη Τελμησσός.\nΗ ελληνική πόλη Ακρωτήρι.\nTurkish General Staff Military History Archive, Box Nu. 1030, File Nu.78, Document Nu., 151-1, Paper Nu:40.\nAtabey F., «Turkish Sailors in the period of national struggle», στο International Journal of Social Studies, No31, p 99-112, Winter II, 2015.\nBorak S., Enosis’i Nasıl Zaptettik?, Hayat Tarih Mecmuasi, July 1969.\nΗ διαταγή είχε ως εξής: «Στον λιμένα του Νοβορωσσίσκ είναι αγκυροβολημένο ένα ελληνικό πλοίο με το όνομα Ένωσις, το οποίο μεταξύ άλλων θα μεταφέρει μεγάλες ποσότητες χρυσού. Διατάσσονται τα κ/φ νο.1 και νο.2 να το κατασχέσουν, έχοντας υπόψη πως όλες οι ενέργειες κατάσχεσης του Ένωσις θα πρέπει να είναι σύννομες με το Διεθνές Δίκαιο και να δοθεί ιδιαίτερη προσοχή σε αυτό». Η διαταγή κατάληψης του «Ένωσις» ήρθε προς τους Κυβερνήτες των Κανονιοφόρων από τον Ναυτικό Διοικητή Τραπεζούντας Fahri Bey, μαζί με αυστηρούς κανόνες εμπλοκής, καθώς και αναλυτικές οδηγίες:\nΔεδομένου ότι οι κανονιοφόροι δεν έφεραν οπλισμό, διατάχθηκε το πλοίο «Sahin» να μεταφέρει τον οπλισμό των κανονιοφόρων με άκρα μυστικότητα από την Τραπεζούντα στο Νοβοροσίσκ, όπου και ευρίσκοντο οι κανονιοφόροι.\nΚατόπιν, θα μεταφερθούν στα κ/φ 1 και 2 με άκρα μυστικότητα.\nΔύο μέρες πριν από τον απόπλου του «Ένωσις», προκειμένου να μην κινήσουν υποψίες, τα κ/φ θα αποπλεύσουν του Νοβοροσίσκ και θα μεταβούν στον λιμένα του Γκελεντζίκ προκειμένου να περιμένουν το «Ένωσις» να καταπλεύσει εκεί.\nΚατά τον απόπλου, κάθε κ/φ θα πάρει μαζί του τροφοδοσία για 15 ημέρες και 2 τόνους βενζίνης για καύσιμα.\nΗ κατάληψη θα έπρεπε να γίνει με πάσα νομιμότητα, ώστε να μην μπορεί να αμφισβητηθεί σε οποιοδήποτε δικαστήριο κατέφευγε η ελληνική ή ακόμα και η σοβιετική πλευρά.\nΠροκειμένου να μην υπάρξουν ενδείξεις παραβίασης του Διεθνούς Δικαίου, ένα από τα δύο κ/φ θα βγάλει μαύρο καπνό, προφασιζόμενο ότι έχει βλάβη, ώστε να του επιτραπεί η είσοδος στο λιμάνι του Γκελεντζίκ.\nΗ κατάληψη του «Ένωσις» θα γίνει σύμφωνα με το Διεθνές Ναυτικό Δίκαιο, ανεβάζοντας μόνο τέσσερα άτομα πάνω στο κατάστρωμα του «Ένωσις» κατά τη διενέργεια της κατάληψής του.\nΑφού ολοκληρωθεί η κατάληψη, θα πάρει ρότα προς το Βατούμ συνοδευόμενο από τα κ/φ, και 30 μίλια πριν το Βατούμ θα αλλάξει πορεία προς τον πλησιέστερο τουρκικό λιμένα.\nΣτον τουρκικό λιμένα όπου θα καταπλεύσει, θα παραλάβει μια διμοιρία στρατιωτών οι οποίοι θα το συνοδεύσουν μέχρι την Τραπεζούντα, που είναι και ο τελικός τους προορισμός.\nΑν συναντήσουν εχθρικό πλοίο, η εντολή είναι ξεκάθαρη: «Βουλιάξτε το “Ένωσις”».\nΟι εντολές εφαρμόστηκαν κατά γράμμα από τους κυβερνήτες των κ/φ. Ο κυβερνήτης της κ/φ νο.1, υποπλοίαρχος Necati, μετέβη στην Τραπεζούντα με το πλοίο «Αlemdar», φόρτωσε τα όπλα στο ατμόπλοιο «Sahin», και στις 18 Απριλίου έφτασε στο Νοβοροσίσκ και με άκρα μυστικότητα μεταφόρτωσε τον οπλισμό από το «Sahin» στα κ/φ, καθιστώντας τα πλέον ετοιμοπόλεμα· Yüksek Lisans Tezi, Kurtuluş Savaşi Dömeninde Denizcilik Faaliyetleri, Ankara 2007.\nΗ πηγή δεν μας ξεκαθαρίζει σε τι είδους λίρες μετράται η αξία. Πιθανότατα σε τουρκικές λίρες.\nΥπηρεσία Ιστορίας Ναυτικού, Αρχείο 1922.\nΠολλοί από τους οποίους ήταν πρόσφυγες.\nΑρ. Πρωτ. Εμπ. 93 / 11 (24) Μαΐου 1922, Υπηρεσία Ιστορίας Ναυτικού, Αρχείο 1922.\nΑρχείο Υπουργείου Εξωτερικών, Κεντρική Υπηρεσία, Αρ. Φακέλου 19, Αρ. Υποφακέλου 2, Λιμεναρχείο Κωνσταντινουπόλεως, Αρ. Πρωτ. 927 / 21 Οκτωβρ. 1922, Περί των συλληφθέντων μέχρι τούδε Ελληνικών Πλοίων εν τη Μαύρη Θαλάσση.\nYüksek Lisans Tezi, Kurtuluş Savaşi Dömeninde Denizcilik Faaliyetleri, Ankara 2007, σ. 126 -129.\nΑρχείο Υπουργείου Εξωτερικών, Κεντρική Υπηρεσία, Αρ. Φακέλου 19, Αρ. Υποφακέλου 2, Λιμεναρχείο Κωνσταντινουπόλεως, Αρ. Πρωτ. 388 / 24 Μαΐου 1922.\nΗ αρχαία ελληνική πόλη Αρσίγγη.\nΑρχείο Υπουργείου Εξωτερικών, Κεντρική Υπηρεσία, Αρ. Φακέλου 19, Αρ. Υποφακέλου 2, Ναυτική Βάση Κωνσταντινουπόλεως, Αρ. Πρωτ. 382 / 28 Μαΐου 1922.\nΣτην έκθεση αναφέρεται το όνομα αυτής: Όλγα Ζουγανέλλη. Δεν ανευρέθη η μαρτυρία της. Αξίζει να αναφερθεί ότι και ο Ναυτικός Διοικητής Κωνσταντινουπόλεως αναφέρεται σε μαρτυρία Ελληνίδας μάρτυρος. Βλ. σημ. 19.\nΑθήναι-Pazar: Το παλιό όνομα της ποντιακής παραλιακής κωμόπολης Πάζαρ. Βρίσκεται στα σύνορα Ρωσίας-Τουρκίας στο νομό Ριζέ/Ριζούντα.\nΤο ονόματα των μελών του πληρώματος που συνέχισαν να κρατούνται είναι τα εξής: Ανδρέας Φερεντίνος (πλοίαρχος), Πέτρος Πίλικας (υποπλοίαρχος), Δημ. Ρεμάνδας (ναύκληρος), Σπύρος Καραλούδης (ναύτης), Παναγ. Φερεντίνος (ναύτης), Σπυρ. Φερεντίνος (ναύτης), Γερασ. Μαγουλιάνος (ναύτης), Δημ. Μανωλιάς (α΄ μηχανικός), Νικ. Λοράντος (θερμαστής), Πετρ. Κελαδίτης (θερμαστής), Χρίστος Βαρύτιμος (θερμαστής), Δημ. Κούπαλος (μάγειρας), Γεράσιμος Νικηφορίδης (θαλαμηπόλος).\nΑρχείο Υπουργείου Εξωτερικών, Κεντρική Υπηρεσία, Αρ. Φακέλου 19, Αρ. Υποφακέλου 2\nΑρχείο Υπουργείου Εξωτερικών, Κεντρική Υπηρεσία, Αρ. Φακέλου 19, Αρ. Υποφακέλου 2, Εκ Κωνσταντινουπόλεως, Αριθμ. Πρωτ. Εμπ. 77, Διεύθυνση Εμπορικού Ναυτικού.\nΓκρομίκο Α.Α., Έγγραφα της σοβιετικής εξωτερικής πολιτικής το 1922.\nΕλληνική απόδοση της λέξεως Commissariat.\n10 Μαΐου 1922. «Flotilla Will Blockade Turkish Black Sea Ports – Turkish Ship Seized».\n9 Μαΐου 1922.\nDoğanay, Rahmi: İstiklal Harbinde Samsun’daki Amerikan Filosu, Geçmişten Geleceğe Samsun, Samsun 2006 (σ. 163-174).\nΑρχείο Υπουργείου Εξωτερικών, Κεντρική Υπηρεσία, 1922, Αρ. Φακέλου 10, Αρ. Υποφακέλου 3. Περί της γενομένης επιχειρήσεως κατά της Σαμψούντας, Στόλος Α΄ (Αρ. Εμπ. Πρωτ. 476 / 2 Ιουνίου 1922).\nΈγγραφο του ΓΕΝ προς το Υπουργείο Εξωτερικών (Αρ. Πρωτ. Γ.Ε.2 / 245, 16 Φεβρουαρίου 1922). Αρχείο Υπουργείου Εξωτερικών, Αρ. Φακέλου 37, Αρ. Υποφακέλου 5.\n17(30) Μαΐου 1922.\n16 Ιουνίου 1922.\n5 (18) Ιουλίου 1922. Βλ. και σημ. 30.\n3 (16) Μαΐου 1922.\n30 (13) Απριλίου 1922.\n8 Μαΐου 1922.\nΑρχείο Υπουργείου Εξωτερικών, Κεντρική Υπηρεσία, Αρ. Φακέλου 19, Αρ. Υποφακέλου 2.\n19 Ιουνίου 1922.\n29 Απριλίου 1922.\nΑναδημοσίευση από το τεύχος 595 της Ναυτικής Επιθεώρησης της Υπηρεσίας Ιστορίας Ναυτικού.\n← ΤΗΣ ΑΦΑΙΡΕΣΕ ΤΟ ΑΗΤΤΗΤΟ ΚΑΙ ΕΒΑΛΕ ΦΩΤΙΑ ΣΤΟ ΠΡΩΤΑΘΛΗΜΑ… ΟΔΥΣΣΕΑΣ – ΕΥΓΕΡΟΣ 2-1\nΑΥΞΗΣΗ ΠΤΗΣΕΩΝ ΚΑΙ ΑΠΟ ΤΟ ΕΣΩΤΕΡΙΚΟ ΠΡΟΣ ΤΑ ΙΟΝΙΑ ΝΗΣΙΑ →\nΟΙ ΦΡΙΚΕΣ, ΕΠΙΝΕΙΟ ΤΟΥ ΠΛΑΤΡΕΙΘΙΑ ΙΘΑΚΗΣ\n15 Ιανουαρίου 2019 Tilemahos Karavias 0\n12 Απριλίου 2016 Tilemahos Karavias 0\nTime limit is exhausted. Please reload the CAPTCHA. × επτά = επτά


Αίθουσα χιονιού, παγωτατζίδικο και γκαράζ 168 αυτοκινήτων: Μέσα στο ακριβότερο σπίτι του κόσμου | Moneyreview.gr\nΣαν Σήμερα Τρίτη 19/04/2022, 07:14 NEWSROOM\n19 Απριλίου, 2022 Τρ 19/04/2022, 07:14\nΓεννιέται ο Mukesh Ambani, o 10ος πλουσιότερος άνθρωπος στον κόσμο, με περιουσία που υπολογίζεται από το Forbes στα 96,6 δισ. δολάρια.\nΟ 65χρονος Ινδός επιχειρηματίας είναι επικεφαλής της Reliance Industries, ενός πολυσχιδούς ομίλου με συμφέροντα στο πετρέλαιο, τις τηλεπικοινωνίες και το λιανεμπόριο, μεταξύ άλλων.\nΗ Reliance ιδρύθηκε το 1966 από τον πατέρα του, Dhirubhai Ambani, έναν βιοτέχνη που ασχολούνταν με τα υφάσματα. Έκτοτε, γιγαντώθηκε στη μεγαλύτερη εταιρεία της Ινδίας, με ετήσιο τζίρο περίπου 75 δισ. δολαρίων.\nΟ Dhirubhai πέθανε το 2002, σε ηλικία 69 ετών, χωρίς να αφήσει διαθήκη, με αποτέλεσμα ο έλεγχος της εταιρείας να περάσει στα χέρια των δύο γιων του, Mukesh και Anil Ambani.\nΑκολούθησε μία πικρή διαμάχη ανάμεσα στα δύο αδέρφια, με τη μητέρα τους να είναι τελικά εκείνη που διαπραγματεύτηκε μία συμφωνία για το μοίρασμα της κληρονομιάς και της οικογενειακής περιουσίας, το 2005.\nΈτσι, ο Mukesh πήρε τον έλεγχο των σημαντικότερων δραστηριοτήτων της Reliance, αποκτώντας τις μονάδες πετρελαίου, φυσικού αερίου, πετροχημικών και διύλισης.\nΟ Anil ανέλαβε τις κατασκευές, τις τηλεπικοινωνίες, τη διαχείριση κεφαλαίων, την αναψυχή και την παραγωγή ηλεκτρικής ενέργειας.\nΣήμερα, ο όμιλος του οποίου ηγείται ο Mukesh Ambani είναι πιο γνωστός για την παρουσία του στην ενέργεια, το λιανεμπόριο και την τεχνολογία, όμως επεκτείνεται στα ξενοδοχεία και όχι μόνο. Κατά τη διάρκεια της πανδημίας, ο επιχειρηματίας έκανε ένα μπαράζ από εξαγορές, προκειμένου να επιτύχει τον στόχο του, να μετατρέψει την Reliance στον επόμενο παγκόσμιο γίγαντα της τεχνολογίας. Τους τελευταίους μήνες, ο Ambani έχει αποκαλύψει τη φιλοδοξία του να ανταγωνιστεί τόσο την Amazon όσο και την Walmart, οι οποίες κυριαρχούν στο online shopping στην Ινδία.\nΗ οικογένεια Ambani εντυπωσίασε διεθνώς το 2018, όταν διοργάνωσε έναν από τους ακριβότερους γάμους των τελευταίων ετών, με ιδιωτική συναυλία από την Beyoncé και διάσημους καλεσμένους όπως η Hillary Clinton.\nΌμως ο απίστευτος πλούτος αυτής της οικογένειας φαίνεται κυρίως στον 27όροφο ουρανοξύστη που αποτελεί τη βασική κατοικία της. Με κόστος κατασκευής που ξεπέρασε το 1 δισ. δολάρια, ο πύργος αυτός θεωρείται η ακριβότερη ιδιωτική κατοικία του κόσμου (εάν εξαιρέσει κανείς το Παλάτι του Μπάκιγχαμ).\nΤο 37.000 τετραγωνικών μέτρων Antilia έχει πάρει το όνομά του από ένα μυθικό νησί του Ατλαντικού, ενώ σχεδιάστηκε από τα αμερικανικά αρχιτεκτονικά γραφεία Perkins και Will & Hirsch Bedner Associates. Χτίστηκε το 2006.\nΜπορεί να διαθέτει 27 ορόφους, όμως καθώς οι περισσότεροι από αυτούς έχουν διπλάσιο ύψος από ένα συνηθισμένο σπίτι, το ύψος του ουσιαστικά ισοδυναμεί σε έναν ουρανοξύστη 40 ορόφων. Έχει φτιαχτεί ώστε να αντέχει σεισμό έως και 8 βαθμών της Κλίμακας Ρίχτερ, ενώ διαθέτει προσωπικό 600 ατόμων.\nΜέσα στο Antilia βρίσκονται πισίνες, αίθουσες δεξιώσεων, ένας κήπος που εκτείνεται σε τρεις ορόφους και ένας κινηματογράφος 80 θέσεων. Εννέα ανελκυστήρες υψηλών ταχυτήτων ξεκινούν από το λόμπι, ενώ για πιο γρήγορη πρόσβαση υπάρχουν και τρία ελικοδρόμια.\nΚαι ενώ τα γυμναστήρια και τα σπα είναι μάλλον αναμενόμενα σε μία κατοικία αυτού του επιπέδου, η «αίθουσα χιονιού» είναι μία μάλλον απροσδόκητη προσθήκη. Σε αυτό το δωμάτιο, τεχνητές χιονονιφάδες βγαίνουν από τους τοίχους, προφανώς για να κάνουν τους καύσωνες του Μουμπάι κάπως πιο υποφερτούς. Και εάν αυτό δεν είναι αρκετό, το Antilia έχει το δικό του παγωτατζίδικο.\nΚαθώς είναι γνωστό ότι η οικογένεια Ambani έχει έναν τεράστιο στόλο από ακριβά και γρήγορα αυτοκίνητα, ο πύργος διαθέτει γκαράζ έξι ορόφων, που μπορεί να φιλοξενήσει 168 οχήματα. Έχει όμως και το δικό του συνεργείο.\nΣαν σήμερα στην Οικονομία Δισεκατομμυριούχοι Real Estate Ινδία


Έτοιμοι για εμπλοκή οι Αμερικανοί «πρασινοσκούφηδες»; – NYT: Αμερικανικές δυνάμεις στα σύνορα της Σαουδικής Αραβίας με την Υεμένη | Kontasas\nΑρχική / ΕΠΙΚΑΙΡΟΤΗΤΑ / Έτοιμοι για εμπλοκή οι Αμερικανοί «πρασινοσκούφηδες»; – NYT: Αμερικανικές δυνάμεις στα σύνορα της Σαουδικής Αραβίας με την Υεμένη\n3 Μαΐου, 2018\tΕΠΙΚΑΙΡΟΤΗΤΑ\nΜια μονάδα καταδρομών των “πρασινοσκούφηδων”, των αμερικανικών ειδικών δυνάμεων, αναπτύχθηκε στα τέλη του 2017 στα σύνορα της Σαουδικής Αραβίας με την Υεμένη προκειμένου να βοηθήσει το Ριάντ να εντοπίσει και να καταστρέψει τις αποθήκες όπου οι αντάρτες Χούθι φυλούν τους πυραύλους τους, υποστηρίζει σε σημερινό δημοσίευμά της η εφημερίδα New York Times.\nΗ ανάπτυξή τους σηματοδοτεί την αυξανόμενη εμπλοκή των ΗΠΑ στον πόλεμο της Υεμένης που έχει στοιχίσει τη ζωή σε 10.000 ανθρώπους και έχει προκαλέσει “τη χειρότερη ανθρωπιστική κρίση στον κόσμο”, όπως την χαρακτηρίζει ο ΟΗΕ.\nΤο Πεντάγωνο αρνήθηκε να κάνει οποιοδήποτε σχόλιο. Στο ρεπορτάζ σημειώνεται ότι δεν υπάρχει καμία απόδειξη ότι οι Αμερικανοί στρατιώτες πέρασαν τα σύνορα και μπήκαν στο έδαφος της Υεμένης.\nΤον Νοέμβριο του 2017 η Σαουδική Αραβία ανακοίνωσε ότι αναχαίτισε, κοντά στο Ριάντ, έναν βαλλιστικό πύραυλο. Οι αντάρτες Χούθι επιβεβαίωσαν ότι εκτόξευσαν τον πύραυλο για να πλήξουν το αεροδρόμιο του βασιλείου που, με τη σειρά του, κατηγόρησε την Τεχεράνη ως υπεύθυνη για αυτήν την “άμεση επίθεση”. Το Ιράν ωστόσο αρνείται κάθε εμπλοκή του στην κρίση.\nΠροηγούμενο Η Τουρκία υπερκαλύπτει την ελληνική επικράτεια: «Σπάει» την διεθνή συμφωνία για την εμβέλεια των βαλλιστικών πυραύλων…\nΕπόμενο Τέννις: Ο Τσιτσιπάς έκανε το «μπαμ»


Ανάσταση! Έφτασαν στην ΚΕΔΕ οι νέες προδιαγραφές για τις μάσκες!\nNewsIT / Ελλαδα / Ανασταση! Εφτασαν στην ΚΕΔΕ οι νεες προδιαγραφες για τις μασκες!\nΤο ανακοίνωσε ο πρόεδρός της Δημήτρης Παπαστεργίου στη σημερινή συνεδρίαση του ΔΣ της που είναι σε εξέλιξη.\nΩστόσο, έχουμε πολύ δρόμο ακόμα. Η ΚΕΔΕ,σύμφωνα με τον κ. Παπαστεργίου, έχει ζητήσει από το Ελεγκτικό Συνέδριο να αποφασίσει αν πρέπει να διεξαχθεί ή όχι νέος διαγωνισμός για την παραγωγή τους.


«Πέρασε» το ν/σ για την απελευθέρωση των ταξί - Όχι από Ραγκούση — ΣΚΑΪ (www.skai.gr)\nΠΟΛΙΤΙΚΗ«Πέρασε» το ν/σ για την απελευθέρωση των ταξί - Όχι από ΡαγκούσηΚαταψήφισε ο Γιάννης Ραγκούσης|Με την αρνητική ψήφο του Γιάννη Ραγκούση πέρασε από το υπουργικό συμβούλιο το νομοσχέδιο για την απελευθέρωση των ταξί. Υποστηρίζει ότι το επάγγελμα παραμένει ερμητικά κλειστό, ενώ κλείνει πριν καν ανοίξει η αγορά της ειδικής μίσθωσης οχημάτων. Χρησιμοποιείστε τα πλήκτρα ← → για να πλοηγηθείτε\nΓιάννης Σιδέρης, Αχιλλέας Τόπας\n22/03/2012 - 19:00\n22/03/2012 - 19:22σχόλια 198401.1\nVIDEO"Καυγάς" στο υπουργικό για τα ταξί Με την αρνητική ψήφο του Γιάννη Ραγκούση πέρασε από το υπουργικό συμβούλιο το νομοσχέδιο για την απελευθέρωση των ταξί. Στην εισήγηση του ο πρώην υπουργός Μεταφορών υποστηρίζει ότι αντιμετωπίζεται η δημόσια περιούσια, όπως είναι οι άδειες επιβατηγών, ως ιδιωτική περιούσια του κατόχου η οποία μεταβιβάζεται, κληρονομείται και δωρίζεται όπως ακριβώς συμβαίνει σήμερα.\nΜάλιστα, ο κ. Ραγκούσης χαρακτήρισε το νομοσχέδιο ως «θλιβερή εξαίρεση που προστατεύει τα στενά συμφέροντα μιας μικρής ολιγαρχίας, μια θλιβερή εξαίρεση κοινωνικά άδικη και πολιτικά ανήθικη».\nΥποστηρίζει ότι το επάγγελμα παραμένει ερμητικά κλειστό, ενώ κλείνει πριν καν ανοίξει η αγορά της ειδικής μίσθωσης οχημάτων. Επιφυλάξεις για το θέμα της απελευθέρωσης των οχημάτων ειδικής μίσθωσης (τουριστικών βαν) εξέφρασαν και οι κύριοι Γερουλάνος, Σηφουνάκης, Παπακωνσταντίνου και Ρέππας. Τι περιλαμβάνει το νομοσχέδιο\nΤο νομοσχέδιο προβλέπει τη θέσπιση οχημάτων ειδικής κατηγορίας μίσθωσης, 5 έως 9 θέσεων, χωρίς μετρητή. Τα οχήματα αυτά θα λειτουργούν αυστηρά με ραντεβού και θα απαγορεύεται να παραλαμβάνουν πελάτες από το δρόμο. Το κόμιστρο θα είναι ελεύθερα διαπραγματεύσιμο. Για τον καθορισμό του αριθμού των αδειών ταξί λαμβάνονται υπόψη πληθυσμιακά, συγκοινωνιακά και περιβαλλοντικά κριτήρια. Τον αριθμό των αδειών θα καθορίζει ο περιφερειάρχης με απόφασή του κάθε δύο χρόνια. Ο συντελεστής για την Αθήνα ορίζεται σε 2,5 άδειες ανά χίλιους κατοίκους και για την επαρχία σε 1,5 άδεια ανά χίλιους κατοίκους. Ως εκ τούτου δεν προβλέπεται έκδοση νέων αδειών στην Αθήνα αλλά ούτε και στη Θεσσαλονίκη, ενώ ακόμα και οι άδειες για τα οχήματα ειδικής κατηγορίας μίσθωσης θα προέρχονται από τις υπάρχουσες. Οι περιφερειάρχες ωστόσο θα έχουν τη δυνατότητα να αλλάζουν το συντελεστή έκδοσης νέων αδειών σε περίπτωση που μεταβάλλονται τα πληθυσμιακά και τα περιβαλλοντικά κριτήρια. Επιπλέον, οι άδειες θα μεταβιβάζονται ελεύθερα με την καταβολή φόρου που θα ανέρχεται σε ποσοστό ύψους 20% επί της υπεραξίας στα ταξί, καθώς οι άδειες θα θεωρούνται ειδικά περιουσιακά στοιχεία. Σε ό,τι αφορά το κόστος έκδοσης νέων αδειών, αυτό δεν θα υπερβαίνει το διοικητικό κόστος για την έκδοση άδειας, δηλαδή θα ανέρχεται σε μερικές χιλιάδες ευρώ. Η μονή ταρίφα θα αφορά πλέον σε όλο το νομό Αττικής εκτός των νησιών, ενώ οι έδρες των ταξί ισχύουν όπως μέχρι σήμερα. σχόλιαΣχετικά ΆρθραΗ απελευθέρωση του επαγγέλματος των ταξί στο υπουργικόΣυνεδρίαση του υπουργικού για τα ταξί την ΠέμπτηΤην Τετάρτη η νομοθετική ρύθμιση για την απελευθέρωση των ταξί\nΗ τρόικα είχε δώσει την έγκρισή της στο σχέδιο νόμου του Γ. Ραγκούση για τα ταξί Αλταφάζ για ταξί: Υπενθυμίζω ότι στην Ελλάδα πάνε σε εκλογές... (vid)\nΜ. Βορίδης: Ο Ραγκούσης προσπαθεί να εμπλέξει την υπόθεση των ταξί ΠρόσφαταΔημοφιλήEmailed


Zalman reserator και κρύο - Ψύξη - TheLab.gr\nZalman reserator και κρύο\nFebruary 28, 2005 in Ψύξη\nΓια όσους κατηγορούν το reserator οτι δεν κάνει καλή ψύξη... λέτε αν το βγάλω στο μπαλκόνι που έχει 2C να πέσει η cpu στους 15C ? είπαμε οτι υγροποίηση γίνεται στους 0C?\nΟχι υγροπιηση υπαρχει αν η θερμοκρασια του νερου εχει περισσοτερο απο 12-15 βαθμους διαφορα με αυτην του δωματιου. Τοτε θελεις μονωση γυρω απο το μπλοκ κλπ. Παιζουν και αλλοι παραγοντες (πχ υγρασια) για να δεις που ακριβως θα υπαρχει υγροποιηση. Και δευτερον να πεσει η θερμοκρασια της cpu στους 15 λιγο δυσκολο το βλεπω. Αναλογα τον επεξεργαστη που εχεις. Τι εχεις αληθεια? γραψε το συστημα.\nΚαι κατι αλλο επειδη μενω θεσσαλονικη. Τους 2 βαθμους που τους ειδες?!?! Εδω πανω στο πλαγιαρι που εχουμε παντα πιο χαμηλες θερμοκρασιες απο κατω, εχουμε 10 βαθμους...\nΤι εχεις αληθεια? γραψε το συστημα.\n1G DDR 2.5ms\n2xWD 160 Mirror\nPSU τρέχα γύρευε 420W\nPS: πλάκα κάνω για το μπαλκόνι... το πολύ πού να το βάλω ζτη καταψυξ\nΩραιο συστημα. Οσο για την καταψυξη μην το γελας, το ειχα σκεφτει σοβαρα να το κανω(δοκιμαστικα οχι για παντα) τωρα που θα παρω υδροψυξη.\nΝα βαλεις στην καταψυξη ολο το pc?\nΚαι μια δοιρθωση: Δεν νομιζω να ειπε καποιος οτι το reserator δεν κανει καλη ψυξη. Απλα δεν κανει για τον λογο που θελουμε εμεις την υδροψυξη. Για να κυνηγησεις πολλα "χαμογελα" τοτε δεν κανει. Για καποιον που θελει την ησυχια του και τιποτα παραπανω, ειναι μια χαρα...λιγο τσιμπιμενο βεβαιως βεβαιως...\nΜονο το reserator ελπιζω λολ...\nΘα τρυπησεις το ψυγειο?\nSorry εμενα η τον αλλον ρωτας? :030:\nEσενα επειδη ειπες οτι το σκεφτοσουν σοβαρα.\nΑ οκ. Οχι δεν θα το τρυπουσα. Θα εβαζα την κεντρικη μοναδα μεσα στο ψυγειο(της κουζινας εννοω, σε αυτο του wc δεν χωραει λολ) ωστε να μειωσω τον κινδυνο υγροποιησης, και στην καταψυξη που ειναι απο πανω θα εβαζα το ψυγειο(της υδροψυξης). Και την οθονη απο διπλα απο το ψυγειο.Ξαναλεω μονο για δοκιμη μην τρελαθουμε!!\nΚαι τα καλωδια πως θα τα περναγες μεσα? (ρευματος, οθονης κλπ)\nΘα αφηνα τη πορτα μισανοιχτη...\n1. Με μισανοιχτη την πορτα δεν θα καταφερνες τιποτα.\n2. Μην το επιχειρησεις, θα μεινεις χωρις υπολογιστη.\nΟχ ναι? γιατι? δεν επροκειτο να το κανω αλλα οταν ειχα πρωτοακουσει για την υδροψυξη μου αρεσε η ιδεα...\nΓιατι εκτος του οτι το ψυγειο δεν θα μπορει να διατηρηθει κρυο αφου ο υπολογιστης παραγει συνεχεια ζεστο αερα + πορτα ανοιχτη, θα εχεις και υγροποιηση και θα τον καψεις.\noff topic , ΚΤΜ έχω μείνει αναυδος με τον Α64 :079: πριν λίγο ήρθε ο ξανδερφος μου σπίτι και αναψε το πισι για κανα μισάωρο και σερφαριζε μόνο [ευτυχώς] χωρίς να βάλει την αντλία στην πρίζα ο μαμακας . Kαι το σκυλί [Α64] δούλευε κανονικα ούτε Restart ούτε τπτ . Οι σωλήνες εκεί κοντα είχανε ζεσταθεί λίγο . :009:\nΑποτέλεσμα??? ξέρει κανεις στους πόσους βαθους κάνει restart ενας Α64 ?\nΕξαρτατε και απο το stepping\nΑ ! το max operating c? ok.\nΚοιτα εδω http://www.thelab.gr/showthread.php?s=&threadid=9105


Θρίαμβος της Ελλάδας στην Αρμενία με την επίσκεψη του @PanosKammenos– τα ελληνόφωνα κανάλια όμως δεν το «παρατήρησαν» – netakias\nΘρίαμβος της Ελλάδας στην Αρμενία με την επίσκεψη του @PanosKammenos– τα ελληνόφωνα κανάλια όμως δεν το «παρατήρησαν»\nΤην δεύτερη μεγάλη επιτυχία μετά την στρατηγική συμμαχία με την Αίγυπτο, κατέγραψε ο ΥΕΘΑ στην Αρμενία.\nΈτσι γίνεται όταν δεν είσαι ούτε στα payroll των Τούρκων ναρκεμπόρων ή των Γερμανών μιζαδόρων.\nPosted in ΔημοκρατίαTagged ΑΡΜΕΝΙΑ,ΠΑΝΟΣ ΚΑΜΜΕΝΟΣ\nΠροηγούμενο ΕΓΚΑΙΝΙΑ ΔΡΟΜΟΥ ΣΤΟ ΤΜΗΜΑ ΠΑΡΑΔΕΙΣΙΑ-ΤΣΑΚ ΩΝΑ (ΤΟΥ ΕΟ ΚΑΛΑΜΑΤΑ-ΤΡΙΠΟΛΗ)\nΕπόμενη ΣΤΑ ΝΥΧΙΑ ΤΗΣ ΔΙΚΑΙΟΣΥΝΗΣ Ο ΓΙΩΡΓΟΣ ΠΑΠΑΝΔΡΕΟΥ! ΕΣΤΕΛΝΕ ΤΣΟΥΒΑΛΙΑ ΛΕΦΤΑ ΣΕ ΜΚΟ ΤΟΥ ΣΟΡΟΣ!!\n21 Δεκεμβρίου 2015 στο 09:41\nΜακάρι οι συνέπειες αυτής της καθυστέρησης του ενός αιώνα να μην είναι πλήρως «μη αναστρέψιμες»! Τιμή στον άξιο υπουργό!


Ομπλακ: Ο καλύτερος γκολκίπερ του κόσμου - Απ' τη Ριζούπολη στο σήμερα | Sportday Αθλητικές Ειδήσεις\nΚώστας Κοφινάς 17.03.22 | 13:35\nΟΜΠΛΑΚ: Ο καλύτερος γκολκίπερ του κόσμου - Απ' τη Ριζούπολη στο σήμερα\nΗ πρόκριση της Ατλέτικο Μαδρίτης το βράδυ της Τρίτης στο Ολντ Τράφορντ επί των άλλοτε κραταιών Κόκκινων Διαβόλων, είχε έναν πρωταγωνιστή. Όχι τον σκόρερ που έγινε διάσημος σε μια νύχτα, τον Λόντι, αλλά τον σπουδαίο Γιαν Ομπλακ. Στα μάτια μου είναι ο κορυφαίος τερματοφύλακας του πλανήτη γιατί πολύ απλό αυτό το …πακέτο έχει τα πάντα. Ο δε Ομπλακ, στα 29 του χρόνια παραμένει προσγειωμένος και με το στοιχείο της έπαρσης να απουσιάζει παντελώς είτε στη συμπεριφορά είτε στον χαρακτήρα του.\nΗ βελτίωση του Ομπλακ έγινε απολύτως κατανοητή στους Ελληνες, όταν ήρθε περίπου προ διετίας, Νοέμβριος του ’20 ήταν, με την εθνική Σλοβενίας για ένα ματς του Nations League στη Ριζούπολη. Η Ελλάδα κυνηγούσε την πρωτιά με θέα μια ευκαιρία εν όψει Μουντιάλ και έμεινε στο στείρο 0-0. Ο «άσος» έπιανε τα πάντα. Όπως έκανε ακριβώς το ίδιο απέναντι στους ακριβοπληρωμένους παίκτες των Μπέμπηδων. Και προσέξτε: όχι με …πασχαλάκειο στυλ, αλλά με εκτινάξεις όταν πρέπει και στιβαρότητα σπάνια για γκολκίπερ. Δεν είναι ψηλός σαν τον Νόιερ, φτάνει με δυσκολία το 1.88 ο Ομπλακ , έχει συναρμογή σημαντική στις κινήσεις του, βγάζει μια πλαστικότητα και μια ευλυγισία που σε αναγκάζει να τον προσέξεις δίχως να σου κεντρίζει μονομιάς το ενδιαφέρον. Εκεί που οι επιθετικοί λένε «τον έχουμε αυτόν», ορθώνεται ένα τείχος απέναντί τους! Κάπως έτσι, η Ατλέτικο έχει βγάλει όνομα πως διαθέτει πάντα εξαιρετικούς γκολκίπερ, πάει να πει ότι όταν παραχωρεί κάποιον προκύπτει αμέσως κέρδος και ασφαλώς έχει κάνει φοβερή προετοιμασία/ σκάουτινγκ. Συνέβη με τον Ντε Χέα όταν το 2011 έδωσε τη θέση του στον Τιμπό Κουρτουά , ενώ όταν έφυγε ο Βέλγος αμέσως κατέφθασε με ποσό ρεκόρ (16 εκατ. στη Μπενφίκα) για την εποχή ο Γιαν Ομπλακ.\nΘα μπορούσε αναμφίβολα να επισημανθεί και το κάτωθι: ο «κίπερ» από τη Σλοβενία ανήκει στη σπάνια συνομοταξία ποδοσφαιριστών που ενώ έχουν ανεκτίμητη αξία, μετέχουν ή μετείχαν σε εθνικές ομάδες που σπάνια θα πατήσουν κάποια κορυφογραμμή. Ηταν τέτοιος στο παρελθόν ο αξεπέραστος Τζορτζ Μπεστ με την Βόρεια Ιρλανδία. Πολλά χρόνια αργότερα ο Ιαν Ρας και ο Ράιαν Γκιγκς με την Ουαλία. ‘Η ο Γιάρι Λιτμάνεν με την Φινλανδία. Ακόμη ακόμη και ο «πολύς» Ζλάταν Ιμπραήμοβιτς με την Σουηδία. Αληθινοί βασιλιάδες σε ομάδες της λεγόμενης «δεύτερης ταχύτητας» αλλά ταυτόχρονα κατέλαβαν «πρώτη θέση» στην καρδιά ενός κοινού που ερωτεύεται τη μοναχική προσπάθεια, την αφοσίωση σε μια ομάδα που δεν είναι τοπ και τις λίγες χαρές που όταν έρχονται σε πλημμυρίζουν από συναισθήματα μοναδικά.


Επιτροπή Κατοίκων Δ.Ωρωπού «ΕΝΑΝΤΙΑ ΣΤΑ ΧΑΡΑΤΣΙΑ»: Αγρίνιο: Συγκέντρωση διαμαρτυρίας για τα χαράτσια στην ΔΕΗ\nΑγρίνιο: Συγκέντρωση διαμαρτυρίας για τα χαράτσια στην ΔΕΗ\nΤην διαμαρτυρία διοργάνωσε η ΕΠΙΤΡΟΠΗ ΑΓΩΝΑ ΑΓΡΙΝΙΟΥ ενάντια στα χαράτσια και συμμετείχαν μέλη του ΣΥΡΙΖΑ, το Σωματείο Εργαζομένων Νοσοκομείου Αγρινίου, ο Σύλλογος Δασκάλων Αγρινίου – Θέρμου και η Β’ ΕΛΜΕ Αιτωλοακαρνανίας.\nΠαρά την δυνατή βροχή, οι συγκεντρωμένοι, μοίρασαν φυλλάδια ενώ παρέδωσαν και ψήφισα διαμαρτυρίας στον προϊστάμενο της ΔΕΗ. Ανάμεσα στα αιτήματα είναι να καταργηθεί το χαράτσι, να σταματήσουν οι διακοπές ρεύματος και να επανασυνδεθεί το κομμένο ρεύμα σε όλα τα νοικοκυριά, να γίνουν διακανονισμοί ανάλογα με τις δυνατότητες του καθένα και να έχουν δωρεάν ρεύμα οι άνεργοι και οι άποροι.\nΤα μέλη της επιτροπής αγώνα ζήτησαν επίσης στοιχεία για τα νοικοκυριά τα οποία βρίσκονται χωρίς ρεύμα στην περιοχή με την κ. Βαλάντη Ευπατρίδη, μέλος της επιτροπής αγώνα και του συντονιστικού του ΣΥΡΙΖΑ, να κάνει λόγο για πάνω από 1.000 νοικοκυριά.\nΑναλυτικά σε ανακοίνωση που εξέδωσαν αναφέρουν:\n“Εμείς οι εργαζόμενοι στη ΔΕΗ και οι πολίτες που ανταποκριθήκαμε στο κάλεσμα του Σωματείου Εργαζομένων Νοσοκομείου Αγρινίου, της Β ΕΛΜΕ Αιτωλοακαρνανίας, του Συλλόγου Κομμωτών και της ΕΠΙΤΡΟΠΗΣ ΑΓΩΝΑ ΑΓΡΙΝΙΟΥ ενάντια στα χαράτσια, την ακρίβεια,την εξαθλίωση, δηλώνουμε οτι:\n1)Οι Μνημονιακές προβλέψεις για μαζικές ιδιωτικοποιήσεις βασικών τμημάτων του Δημόσιου πλούτου Δ.Ε.Η ,ΕΥΔΑΠ,Ταμιευτήριο κτλ. στρέφονται σε βάρος του συνόλου του λαού.Εξυπηρετούν αποκλειστικά τα συμφέροντα των δανειστών και μιας ελίτ ντόπιων επιχειρηματιών. Σημαίνουν απολύσεις και εργασιακό κάτεργο για τους εργαζόμενους ,υψηλότερα τιμολόγια για όλο το λαό.\n· Να καταργηθεί το χαράτσι !!!\n· Καμία αύξηση στην τιμή του ρεύματος !!!\n· Δωρεάν κιλοβατώρες στα νοικοκυριά, στους άνεργους , στους χαμηλόμισθους,στους χαμηλοσυνταξιούχους !!!\n3)Καταγγέλουμε την κυβερνητική προσπάθεια συκοφάντησης και καταστολής του αγώνα των εργαζομένων και καταστολής του αγώνα των εργαζομένων συτις συγκοινωνίες στο Μετρό, στις συγκοινωνίες και τα ναυπηγεία Ελευσίνας.\nΝΙΚΗ ΣΤΟΥΣ ΑΓΩΝΕΣ ΤΩΝ ΕΡΓΑΖΟΜΕΝΩΝ !!! ΚΑΤΩ Η ΚΥΒΕΡΝΗΣΗ ΤΩΝ ΤΟΚΟΓΛΥΦΩΝ !!! Καλούμε το σύνολο των επαγγελματικών οργανώσεων ,όλο τον εργαζόμενο λαό σε αυτοοργάνωση και αγωνιστική συσπείρωση ,σε ενα ενωτικό, πλειοψηφικό ρεύμα ενάντια στις Μνημονιακές επιταγές. Για μια μεγάλη πολιτική ανατροπή για τη σωτηρία των εργαζομένων, της αγροτιάς, του τόπου !!!”


EJEKT FESTIVAL 2013: Δείτε το αναλυτικό πρόγραμμα - Mad TV\nEJEKT FESTIVAL 2013: Δείτε το αναλυτικό πρόγραμμα\nEJEKT FESTIVAL 2013 – Με την υποστήριξη του MAD!\nViper Vikings 19:10 – 19:25\nJames Blake 19:40 – 20:40\nHappy Mondays 20.55 – 21:55\nΣτις 16 Ιουλίου στον πιο όμορφο συναυλιακό χώρο της καλοκαιρινής Αθήνα – την Πλατεία Νερού στο Φάληρο, ακριβώς δίπλα στη θάλασσα – το EJEKT Festival 2013 υποδέχεται τους κορυφαίους Pet Shop Boys και τους θρυλικούς Happy Mondays, τον νέο σταρ της ηλεκτρονικής σκηνής James Blake, τη μεγάλη ελπίδα του βρετανικού ροκ Palma Violets και τον εξωπραγματικό beatboxer Faith SFX.\nΠροπώληση:35 Ευρώ από το www.ticketarena.gr, το www.viva.gr, το Tickethouse (Πανεπιστημίου 42) και τα Public.\nHappy Mondays σημαίνει Madchester και Madchester σημαίνει ένα μεγάλο πάρτυ! Tο κορυφαίο συγκρότημα της θρυλικής σκηνής από το Manchester μας χάρισε μερικές από τις μεγαλύτερες επιτυχίες των 90ς όπως τα «Step On», «Twenty-Four Hour Party People», «Kinky Afro» και «Hallelujah». Ο περίφημος δίσκος «Pills ‘n’ Thrills and Bellyaches» κατάφερε να δέσει ιδανικά την ροκ με την acid και την rave σκηνή και αποτελεί ένα σημείο αναφοράς στην ιστορία της σύγχρονης μουσικής. Πέρυσι, οι Happy Mondays περιόδευσαν για πρώτη φορά μετά από 19 χρόνια με το original line-up τους και πραγματοποίησαν μια από τις πιο πετυχημένες περιοδείες της χρονιάς, με τα εισιτήρια να γίνονται ανάρπαστα. Ετοιμαστείτε για πολύ χορό!\nTo NME τους ανακήρυξε «Καλύτερη Νέα Μπάντα» για το 2012 και το «Best of Friends» ως το «Τραγούδι της Χρονιάς». Οι Palma Violets είναι η νέα μεγάλη ελπίδα της rock για την Μεγάλη Βρετανία. Το buzz που έχουν δημιουργήσει γύρω από το όνομά τους συγκρίνεται μόνο με τις πρώτες μέρες των Arctic Monkeys: πριν καν βγάλουν το πρώτο single τους, ήταν ήδη το πιο καυτό νέο συγκρότημα της χώρας, χάρη στα βίντεο από τις εκρηκτικές συναυλίες τους που ανέβαζαν οι οπαδοί τους στο youtube. Έκτοτε, τα πράγματα πήραν τον δρόμο τους: το δισκογραφικό ντεμπούτο τους «180» πήγε στο 11 των βρετανικών charts την πρώτη εβδομάδα της κυκλοφορίας του, το συναυλιακό τους πρόγραμμα είναι γεμάτο και τραγούδια όπως το «We Found Love» και «Step Up For The Cools Cats» ήδη έχουν χαρακτηρίσει το 2013.\nΛίγες μέρες πριν την εμφάνισή τους στο Ejekt Festival 2013, οι Pet Shop Boys στέλνουν ένα μήνυμα στο ελληνικό κοινό μέσω video:\nΤο δικό της κέρινο ομοίωμα απέκτησε η Adele\nΣτην εκπομπή του Jimmy Kimmel βρέθηκε η Ciara


Κωνσταντινίδης: «Δυνατό ξεκίνημα για να δείξουμε ότι είμαστε καλύτεροι από τον ΠΑΟΚ» - to10.gr\nΑρχική / ΠΟΔΟΣΦΑΙΡΟ / SUPERLEAGUE / Κωνσταντινίδης: «Δυνατό ξεκίνημα για να δείξουμε ότι είμαστε καλύτεροι από τον ΠΑΟΚ»\nΚωνσταντινίδης: «Δυνατό ξεκίνημα για να δείξουμε ότι είμαστε καλύτεροι από τον ΠΑΟΚ»\nΟ 24χρονος μπακ του Άρη με δηλώσεις του στην ΕΡΤ3 αναφέρθηκε στο κυριακάτικο παιχνίδι με τον Δικέφαλο (21/10, 7 μ.μ.) και στο κλίμα που επικρατεί στην ομάδα του.\nΈνας από τους παίκτες του Άρη που έχει αγωνιστεί παλιότερα σε ντέρμπι με τον ΠΑΟΚ, αλλά για την αντίπαλη ομάδα, είναι ο Δημήτρης Κωνσταντινίδης. Ο 24χρονος αμυντικός μίλησε στον φακό της ΕΡΤ3 ενόψει του κυριακάτικου ντέρμπι για την εμπειρία του και τις προσδοκίες του από το προσεχές παιχνίδι, καθώς και για τη μέχρι στιγμής παρουσία του στους κίτρινους.\nΓια τη σημασία του ντέρμπι: «Σίγουρα έχουν λείψει αυτά τα ματς από τη Θεσσαλονίκη, αλλά και όλη την Ελλάδα. Το ματς δεν θα έχει σχέση με αυτό του Κυπέλλου. Το γόητρο και οι τρεις βαθμούς παίζουν μεγάλο ρόλο και για εμάς και για την αντίπαλη ομάδα. Με τον κόσμο μας για τους τρεις βαθμούς».\nΓια το γεγονός ότι έχει παίξει σε τέτοιο παιχνίδι με την ασπρόμαυρη φανέλα: «Δεν το σκέφτομαι καθόλου. Η ομάδα μου τώρα είναι ο Άρης και είμαι πολύ χαρούμενος εδώ. Όπως είπα, θέλουμε το καλύτερο δυνατό για να πάρουμε μια ακόμη νίκη στο πρωτάθλημα».\nΓια την αίσθηση που έχει από τα αποδυτήρια: «Όλα τα παιδιά έχουν καταλάβει ότι είναι ένα σημαντικό ματς για εμάς, όχι μόνο για το γόητρο, αλλά και για να παραμείνουμε στις υψηλές θέσεις. Από την αρχή της χρονιάς ξέραμε ότι η ομάδα μας έχει πολύ καλό υλικό. Τα περισσότερα ματς εξαρτώνται από εμάς. Να είμαστε σοβαροί για το καλύτερο».\nΓια το πώς αισθάνεται στον Άρη: «Ο ποδοσφαιριστής τρέφεται από τα ματς. Οι προπονήσεις είναι καλές, αλλά αν δεν αγωνίζεσαι δεν έχεις ρυθμό. Χάρηκα που έπαιξα στη Νέα Σμύρνη, μακάρι και η ομάδα να έπαιρνε τους τρεις βαθμούς. Είμαι πολύ καλά, είμαι 100% επαγγελματίας και περιμένω την απόφαση του προπονητή μου, είτε για να παίξω από την αρχή, είτε ως αλλαγή».\nΓια το τι θα κρίνει το κυριακάτικο παιχνίδι: «Έχω πει και παλιότερα πως τα ντέρμπι, πέρα από τις τακτικές και τις αναλύσεις, ξεκινάνε από το 50-50. Είναι ποιος το θέλει περισσότερο. Εμείς πρέπει να ξεκινήσουμε δυνατά για να δείξουμε ότι είμαστε καλύτεροι από τον ΠΑΟΚ».\nΓια την ατμόσφαιρα του Κλεάνθης Βικελίδης: «Οι φίλαθλοι του Άρη έδειξαν σε όλα τα ματς πως στηρίζουν την ομάδα. Θέλουμε να είναι δίπλα μας, με τη φωνή τους, να μας σπρώξουν σε τρεις ακόμη βαθμούς».\nSERIE A Σκόραραν και οι δύο Ινσίνιε στο Μπενεβέντο - Νάπολι (pic, vids)\nLIFEWITNESS Η επική εμφάνιση του Λάκη Γαβαλά στο Gala του My Style Rocks! (vid)


Τατιάνα Στεφανίδου: Αποδέχτηκε την πρόκληση του Νίκου Μουτσινά (VIDEO)\nΟ Νίκος Μουτσινάς προκαλεί τη Τατιάνα Στεφανίδου, από την αρχή της τηλεοπτικής σεζόν, να «βάλει μια Φουρέιρα» στην έναρξη της εκπομπής της.\nΣήμερα, τελευταία εκπομπή για τον παρουσιαστεί του Open, η Τατιάνα Στεφανίδου, αποδέχθεηκε την πρόκλησή του και ξεκίνησε εκρηκτικά, με Ελένη Φουρέιρα.\n«Σήμερα, ένας φίλος, ένα αγόρι, φεύγει διακοπές. Και να ξέρετε, κανένα άλλο αγόρι δεν με έχει παρακαλέσει τόσο πολύ. Ο Νίκος μου δεν με έχει παρακαλέσει ποτέ.\nΑυτός ο Νίκος, όμως, με παρακαλάει κάθε μέρα, τόσο γλυκά, γι’ αυτό θα πω βάλτε μία Φουρέιρα. Αφιερωμένο στον Νίκο Μουτσινά και με χορό παρακαλώ», είπε η παρουσιάστρια και ξεκίνησε.


Το ισοτονικό αυτό ποτό έχει ως βάση του το Endurance, αλλά επίσης περιέχει πεπτίδια. Αντίθετα με τις συμβατικά πρωτεΐνες, τα πεπτίδια είναι πολύ βραχείες αλυσίδες αμινοξέων που μπορούν να απορροφηθούν γρηγορότερα. 4 minerals for fast isotonic hydration BCAA branched-chain amino acids 6 Vitamins support vital bodily functions L-Carnitine Carbohydrate complex energy for sprints and long activity\nΠλούσιο σε υδατάνθρακες αθλητικό ποτό, περιέχει ένα ισορροπημένο μείγμα υδατανθράκων, βασικά μέταλλα, βιταμίνες και αμινοξέα (BCAA). 5 minerals for fast isotonic hydration BCAA branched-chain amino acids 10 Vitamins support vital bodily functions L-Carnitine Carbohydrate complex energy for sprints and long activity\nΜε βάση το κλασικό Nutrixxion Endurance ποτό, το XX-FORCE είναι η λογική εξέλιξη ειδικά για μεγάλες διοργανώσεις. Η προσθήκη της καφεΐνης (80 mg) και ταυρίνη (500 mg) δημιουργεί ένα εμπλουτισμένο ρόφημα που εξασφαλίζει την πρόσληψη υγρών του σώματος. Υδατάνθρακες, αμινοξέα (BCAA), μαγνήσιο και βιταμίνες παρέχονται στο σώμα κατά τη διάρκεια της άσκησης. Το XX Force Endurance χρησιμοποιείται σε έντονη άσκηση. 6 minerals for fast isotonic hydration BCAA branched-chain amino acids 10 Vitamins support vital bodily functions L-Carnitine Carbohydrate complex energy for sprints and long activity\nΜε το Whey Isolate 100, η Nutrixxion προσφέρει ένα επίσης ακόμη σωστό προϊόν αποκατάστασης, το οποίο σκοπό έχει να υποστηρίξει την ανάπτυξη των μυών. Χρήση: Αμέσως μετά την προπόνηση και λίγο πριν τον ύπνο, αναμειγνύετε 30 γρ προϊόντος με 300ml γάλα.\nΠοτό σε σκόνη με υδατάνθρακες και μέταλλα. Γεύση γκρέιπφρουτ. Συνιστώμενο μέγεθος μερίδας: 2 κουταλιές (35g) Ανακατέψτε σε 250 έως 500 ml νερού. Καταναλώνεται κατά την διάρκεια της άσκησης κάθε 15 λεπτά. 5 μερίδες την ημέρα. 5 minerals for fast isotonic hydration Carbohydrate complex energy for sprints and long activity


Press Mixer: Η Πωλίνα για μια βραδιά στο Foka + Negra\nΗ Πωλίνα για μια βραδιά στο Foka + Negra\nΗ Πωλίνα έρχεται για ένα μοναδικό live στο Foka Negra cafe bistro με σκοπό να μας διασκεδάσει τραγουδώντας τις μεγάλες επιτυχίες της. Μαζί της ο ταλαντούχος Δημήτρης Κίκλης.\nΕίσοδος: 8 ευρώ (με κρασί ή μπύρα)\nΠωλίνα @ Foka + Negra (Φωκίωνος Νέγρη 32, Κυψέλη, τηλ: 210 8210038)\nΗ Πωλίνα γεννήθηκε και μεγάλωσε στη Νέα Σμύρνη. Ξεκίνησε την καριέρα της στο τραγούδι ερασιτεχνικά, το 1974, τραγουδώντας ξένα τραγούδια τζαζ-ροκ. Εμφανιζόταν με το συγκρότημα "ΟΣΙΡΙΣ'' στο ON THE ROCKS, παρέα με τον Μάικ Ροζάκη και τον Τάκη Αντωνιάδη. Συμμετείχε το 1975, με το group της σε δύο τραγούδια, στο δίσκο "Rhythm and youth", ο οποίος ήταν συλλογή διαφόρων καλλιτεχνών. Αργότερα έγινε μέλος στο συγκρότημα "SUNSET" με τον Νίκο Αντύπα στα τύμπανα. Ο δίσκος των SUNSET, μετά από αρκετά singles, κυκλοφόρησε το 1977.\nΑκολούθησαν τα ΔΕΙΛΙΝΑ για δύο χρόνια, με τον μαέστρο Νίκο Ιγνατιάδη, ενώ στο μεταξύ είχε αρχίσει να σπουδάζει γαλλική φιλολογία. Η πρώτη επαφή της με το εμπορικό θα λέγαμε κύκλωμα και η πρώτη φορά που ερμήνευσε ελληνικά τραγούδια, ήταν το 1977 στο ΚΥΤΤΑΡΟ. Ήταν ένα μιούζικαλ της εποχής, που είχε γραφτεί και σκηνοθετηθεί από τον Κώστα Τουρνά, που η Πωλίνα θεωρεί μεγάλο ταλέντο και άριστο συνεργάτη!\nΓια δύο χρόνια παίρνει μέρος στο φεστιβάλ Θεσσαλονίκης. Το 1977 καταλαμβάνοντας την πέμπτη θέση με το τραγούδι "Ζεί" και το 1978 με άλλους τρείς καλλιτέχνες, ως ομάδα, με το τραγούδι "Θέλω να σου τραγουδήσω πόσο σ' αγαπώ". Το 1979 συμμετέχει στο διαγωνισμό της EUROVISION με την Ελπίδα και τον ''Σωκράτη''. Σειρά μετά έχει η ΦΑΝΤΑΣΙΑ με τον Πασχάλη, άλλο έναν εκλεκτό συνεργάτη και περιοδείες σε Ελλάδα και εξωτερικό δίπλα στον Γιάννη Πάριο.\nΗ μεγάλη όμως τύχη την περίμενε στη ΜΕΔΟΥΣΑ το καλοκαίρι του 1980, που έκλεισε συμβόλαιο με τον Γιώργο Μαρίνο, ένα μεγάλο ''σταθμό'' που απογείωσε την καριέρα της. Στην πεντάχρονη συνεργασία τους, κατόρθωσε να γίνει γνωστό το όνομα της, χωρίς καν να έχει προσωπικό δίσκο.\nΚέρδισε επίσης το βραβείο ερμηνείας σε φεστιβάλ της Αυστρίας.\nΣτην συνέχεια ακολούθησαν κάποιες εμφανίσεις στην τηλεόραση και η συμμετοχή της στο μουσικό σόου της ΕΡΤ ''ΠΡΑΜΑΤΑ ΚΑΙ ΘΑΜΑΤΑ'', με την Σόφη Ζαννίνου και την Κατιάνα Μπαλανίκα.\nΤο 1986, επιλέγεται από την ΕΡΤ να μας εκπροσωπήσει στην EUROVISION με το τραγούδι "Wagon lit" του Χάρη Χαλκίτη, όμως η χώρα μας για πολιτικούς λόγους δεν συμμετέχει στο διαγωνισμό εκείνη τη χρονιά.* Αργότερα, κάποιοι από την ΕΡΤ, είπαν πως δεν συμμετείχε η Ελλάδα, επειδή η ημέρα προβολής της Eurovision συνέπιπτε με το βράδυ του Μεγάλου Σαββάτου, οπότε και δεν θα προβαλλόταν από την τηλεόραση(!) Αυτό όμως δεν ήταν δικαιολογία καθώς ο διαγωνισμός θα μπορούσε, εάν ήθελαν, να προβληθεί σε μαγνητοσκόπηση, όπως είχε γίνει άλλωστε και άλλοτε.\nO πρώτος προσωπικός της δίσκος κυκλοφορεί το 1986 (από την τότε εταιρεία CBS) με τίτλο ''Μπιρίμπα'' και σηματοδοτεί την πρώτη μεγάλη της επιτυχία, με συνεργάτες τον Χάρη Χαλκίτη και τον Σταμάτη Κραουνάκη. Εκτός από την ''Μπιρίμπα'' ξεχωρίζουν τα: ''Wagon lit'', ''Ζήσε τη ζωή'', ''Ουϊσκι μπύρα'', ''Δεν φοβάμαι'', "Η αγάπη δεν με ρίχνει"... Την επόμενη χρονιά το 1987, έρχεται μια ακόμη μεγαλύτερη επιτυχία, ο δίσκος ''Πάμε για τρέλες στις Σεϋχέλλες'', με συνεργάτες τον Κώστα Χαριτοδιπλωμένο, τον Νίκο Καρβέλα και Χάρη Χαλκίτη. Ο δίσκος σημειώνει ρεκόρ πωλήσεων για την εποχή και το συγκεκριμένο τραγούδι γίνεται η μεγαλύτερη επιτυχία στα ραδιόφωνα! Με αφορμή αυτή την επιτυχία γίνονται της μόδας οι Σεϋχέλλες και για προώθηση πολιτικών σχεδίων της εποχής, δημιουργείται απευθείας αερογραμμή: Αθήνα - Σεϋχέλλες! Από τον δίσκο ξεχωρίζουν κι άλλα τραγούδια όπως: ''Το ροζ μπικίνι'', ''Ο μηχανόβιος'', ''Όλοι έχουμε κάποιο κουμπί'', ''Το αγόρι της ’ννας'', ''Έχει πλάκα η δουλειά'', "Από τα fm", "Τα 'χω παίξει"...\nΤα επόμενα χρόνια, η Πωλίνα ακολουθεί μια σταθερή πορεία, με αξιόλογους συνεργάτες (Γιάννη Καραλή, Γιάννη Μηλιώκα, Νίκο Δουλάμη, Κώστα Μπίγαλη, Αλέξη Παπαδημητρίου, Χάρη Χαλκίτη, Θάνο Καλλίρη, Γιώργο Αλκαίο, Δημήτρη Πανόπουλο, Φοίβο, Κώστα Τουρνά, Μαριάννα Σάκαρη), με τους δίσκους: ''Κόντρες'', ''Καλή επιτυχία'', ''Στην πολυθρόνα τη bamboo'', ''Φοβερό'', ''Καινούριος έρωτας'', σημειώνοντας μεγάλες επιτυχίες, που ακούγονται έως σήμερα και επηρέασαν πολλούς νέους καλλιτέχνες. Χαρακτηριστικά αναφέρονται τα: ''Ανατολίτισσα'', ''Ράδιο αγάπη μου'', ''Όλοι τα παίρνουνε'', ''Χορεύω'', ''Push ups'', ''Κυκλοφόρησε'', ''Ζαλάδα'', ''Ό,τι καλύτερο'', ''Κοίτα που θα ξενυχτήσω πάλι'', ''Ψάχνω να σε βρώ'', ''Στην πολυθρόνα τη bamboo'', ''Φοβερό'', ''Ανησυχώ'', ''Καινούριος έρωτας'', ''Ωχ! τι καλά'', ''Για μένα εγώ'', ''Τώρα''...\nΤο 1994 παρουσιάζει με ιδιαίτερο τρόπο, το τηλεπαιχνίδι ''ΜΠΡΑΒΟ ΧΑΣΑΤΕ!'' που από την πρώτη μέρα έρχεται πρώτο σε τηλεθέαση, ανάμεσα στα υπόλοιπα παιχνίδια της σεζόν, δίνοντας στον ΑΝΤ1 μια μεγάλη επιτυχία.\nΤο 1995 φέρνει στον κόσμο το γιό της, Απόστολο. Λίγο αργότερα, το 1996 κυκλοφορεί ένας επετειακός δίσκος με τίτλο: ''Δέκα χρόνια μετά'' που περιέχει προηγούμενες non-stop επιτυχίες της και τρία νέα τραγούδια που ξεχωρίζουν: "Συζυγικές υποχρεώσεις", "Αντε και πέστου" και "Η γυναίκα της ζωής σου". Τέλη του 1997, κυκλοφορεί ένα δίσκο με λαϊκό ύφος (στην εταιρεία ΜΙΝΟΣ-ΕΜΙ) με τίτλο: ''Τώρα γράφω ιστορία'' δείχνοντας μια άλλη πλευρά του ταλέντου της.\nΤο στύλ της Πωλίνας όμως ήταν ανέκαθεν ροκ. Είναι μια πληθωρική παρουσία με έντονη αίσθηση του χιούμορ, βαθιά και δυναμική φωνή που δημιουργεί αίσθηση. Είναι το ''πικάντικο'' κομμάτι της μοντέρνας ελληνικής δισκογραφίας.\nΤο 2003-2004, τη βρίσκουμε στην ΑΘΗΝΑΪΔΑ δίπλα στον Σταμάτη Κραουνάκη και τη ΣΠΕΙΡΑ ΣΠΕΙΡΑ, σε μια υπέροχη θεατράλε παράσταση την "ΚΛΑΣΣΙΚΗ ΣΥΝΤΑΓΗ", που σημειώνει μεγάλη επιτυχία 2 χρόνων και αποτελεί μια επανάσταση στην ψυχαγωγία και στα καλλιτεχνικά δρώμενα!\n2005-2006... και μαζί με τη Σπείρα Σπείρα, παρουσιάζουν άλλο ένα εξαιρετικό μουσικό έργο του Σ.Κραουνάκη, στην ΑΘΗΝΑΪΔΑ, το "ΜΠΙΜΠΕΡΟ". Ακολουθούν οι "ΔΟΥΛΑΡΕΣ" το 2006 και φέτος 2007-2008, πάλι στην ΑΘΗΝΑΪΔΑ, με το νέο έργο του Σ.Κραουνάκη: "ΠΟΣΟ Σ'ΑΓΑΠΩ..ΕΠΙΘΕΩΡΗΣΗ".\nΑρχές του 2008, κυκλοφορεί και το νέο CD της Πωλίνας, με τίτλο: "Back to the 80s". Περιέχει δύο νέα τραγούδια, σε μουσική Χάρη Χαλκίτη: "Sham Sham" και "Μπιρίμπα" (2007) ντουέτο με τον Μιθριδάτη από τα ΗΜΙΣΚΟΥΜΠΡΙΑ. Ο δίσκος περιλαμβάνει ακόμη 18 παλαιότερες επιτυχίες της, με ήχους που αγαπήσαμε από τα 80s έως και σήμερα!\nTo 2010, κυκλοφορεί το ditigal single: "Κλασσικά Εικονογραφημένα" του Ανδρέα Λάμπρου και το 2011 το: "Οι Γερμανοί ξανάρχονται".\n2012-2013, στο ΑΓΓΕΛΩΝ ΒΗΜΑ μαζί με την Σοφία Βογιατζάκη στη μουσικοθεατρική παράσταση "Κορίτσια από την Αρχή" του Δημήτρη Μαλισσόβα. Κυκλοφορεί επίσης και το digital single: "Πωλί...να" του Ανδρέα Λάμπρου.\n2012-2014, κάνει εμφανίσεις σε clubs και μουσικές σκηνές, όπως το ΚΥΤΤΑΡΟ, το 8BALL, το GAGARIN, το Θέατρο ΒΕΡΓΙΝΑ (του Regency Casino Thessaloniki), το SHAMONE, το SMALL CAFE, το ALAS, το FRIENDS κ.α. με εμφανίσεις σε όλη την Ελλάδα μαζί με τον Κώστα Μπίγαλη, με εξαιρετική επιτυχία.\n2014-2015, εμφανίζεται στο SHAMONE μαζί με την Ελένη Φιλίνη και την Τζέσυ Παπουτσή στην μουσική παράσταση: "Τρείς Κόρες εν Καμίνω", του Βασίλη Μυριανθόπουλου σε μουσική του Στέφανου Κόκκαλη.\n2015, διαδοχικές εμφανίσεις στο ΚΥΤΤΑΡΟ, με ιδιαίτερη επιτυχία, σε συναυλίες-πάρτυ των 80s μαζί με τον Κώστα Μπίγαλη και τον Κώστα Χαριτοδιπλωμένο δημιουργώντας το αδιαχώρητο και ουρές κόσμου στην οδό Αχαρνών!\n(1986) Sony Music\nΠΑΜΕ ΓΙΑ ΤΡΕΛΕΣ ΣΤΙΣ ΣΕΫΧΕΛΛΕΣ\n(1987) Sony Music\n(1988) Sony Music\nYOUR BODY (Maxi single)\n(1990) Sony Music\nΣΤΗΝ ΠΟΛΥΘΡΟΝΑ ΤΗ BAMBOO\n(1991) Sony Music\n(1992) Sony Music\n(1994) Sony Music\n(1996) Sony music\nΤΩΡΑ ΓΡΑΦΩ ΙΣΤΟΡΙΑ\n(1997) Minos - EMI\nThe very best of Polina\n(2007) Sony Music - BMG\n(2011) Athens Voice\n(2015) Dusty Records\n15 ΧΡΟΝΙΑ ΠΑΡΑΣΤΑΣΗ\nΣΤΡΟΥΜΦ ΣΑΣ ΑΓΑΠΩ\nΠΑΙΧΝΙΔΙ ΜΕ ΤΗ ΦΩΤΙΑ\n(1993) Sony Music\nΓΙΑ ΣΕΝΑ ΚΑΙ ΓΙΑ ΜΕΝΑ\nΗ ΚΛΑΣΣΙΚΗ ΣΥΝΤΑΓΗ\nΣταμάτης Κραουνάκης +\n(2004) Red Records\nΠωλίνα - Σταμάτης Κραουνάκης\n(2005) Stamatis Kraounakis\nΠΟΣΟ Σ' ΑΓΑΠΩ\nΑναρτήθηκε από pressmixer στις 27.1.17 Ετικέτες Πωλίνα, Το pressmixer προτείνει, Foka + Negra


Οργανική χημεία Γ΄ Λυκείου - ppt κατέβασμα\nΔημοσίευσεArcadicus Petras Τροποποιήθηκε πριν 7 χρόνια\nΠαρουσίαση με θέμα: "Οργανική χημεία Γ΄ Λυκείου"— Μεταγράφημα παρουσίασης:\n1 Οργανική χημεία Γ΄ Λυκείου\nΓ΄ Λυκείου Κων/νος Θέος,\nΟξείδωση - Αναγωγή Στην οργανική χημεία: οξείδωση έχουμε όταν σχηματίζεται δεσμός C−O, C−N, C−X ή όταν διασπάται δεσμός C−H αναγωγή έχουμε όταν σχηματίζεται δεσμός C−H ή όταν διασπάται δεσμός C−O, C−N, C−X. Πολλές από τις αντιδράσεις που έχουν ταξινομηθεί σε προηγούμενη κατηγορία ταξινομούνται και στις αντιδράσεις οξείδωσης ή αναγωγής. Εξετάζουμε τις αντιδράσεις οξείδωσης των αλκοολών, των αλδεϋδών και των καρβοξυλικών οξέων. Όταν οξειδώνεται μια οργανική ένωση για κάθε άτομο υδρογόνου που αποβάλλει αυξάνεται ο αριθμός οξείδωσης του ατόμου άνθρακα από το οποίο απομακρύνεται κατά μία μονάδα ενώ για κάθε άτομο οξυγόνου που προσλαμβάνει αυξάνεται κατά δύο μονάδες. Κων/νος Θέος,\nΟξείδωση αλκοολών Οι πρωτοταγείς αλκοόλες οξειδώνονται με διάσπαση δεσμού C−H σε αλδεΰδες, και οι αλδεΰδες στη συνέχεια με δημιουργία δεσμού C−O σε καρβοξυλικά οξέα. Ως οξειδωτικό μπορεί να χρησιμοποιηθεί το όξινο με θειικό οξύ διάλυμα διχρωμικού καλίου (K2Cr2O7 / H2SO4) το οποίο έχει πορτοκαλί χρώμα και μετατρέπεται σε πράσινα ιόντα Cr+3. Η αλδεΰδη στο παράδειγμα προσέλαβε ένα άτομο οξυγόνου, επομένως αυξήθηκε ο αριθμός οξείδωσης κατά 2 μονάδες. Η αλκοόλη στο παράδειγμα έχασε δύο άτομα υδρογόνου, επομένως αυξήθηκε ο αριθμός οξείδωσης κατά 2 μονάδες. Κων/νος Θέος,\nΟξείδωση αλκοολών Ως οξειδωτικό μπορεί να χρησιμοποιηθεί το όξινο με θειικό οξύ διάλυμα υπερμαγγανικού καλίου (KMnO4 / H2SO4) το οποίο έχει ιώδες χρώμα και μετατρέπεται σε άχρωμα ιόντα Mn2+. Η αλκοόλη στο παράδειγμα έχασε δύο άτομα υδρογόνου και πήρε ένα άτομο οξυγόνου, άρα αυξήθηκε ο αριθμός οξείδωσης κατά 4 μονάδες. Κων/νος Θέος,\nΟξείδωση αλκοολών Η μεθανόλη οξειδώνεται αρχικά σε μεθανάλη, η μεθανάλη στη συνέχεια σε μεθανικό οξύ και το μεθανικό οξύ είναι το μόνο κορεσμένο καρβοξυλικό οξύ που οξειδώνεται στη συνέχεια σε διοξείδιο του άνθρακα. Κων/νος Θέος,\nΟξείδωση αλκοολών Οι δευτεροταγείς αλκοόλες οξειδώνονται με διάσπαση δεσμού C−H σε κετόνες. Χρησιμοποιούνται τα ίδια οξειδωτικά. Κων/νος Θέος,\nΟξείδωση αλκοολών Η καταλυτική αφυδρογόνωση (αντίδραση απόσπασης) ανήκει και στις αντιδράσεις οξείδωσης. Κων/νος Θέος,\nΟξείδωση αλδεϋδών Οι αλδεΰδες οξειδώνονται με τα συνηθισμένα οξειδωτικά μέσα (K2Cr2O7 / H2SO4, KMnO4 / H2SO4) Προσλαμβάνουν ένα άτομο οξυγόνου και αυξάνεται ο αριθμός οξείδωσης του άνθρακα του καρβονυλίου κατά δύο μονάδες. Κων/νος Θέος,\n9 Κων/νος Θέος, kostasctheos@yahoo.gr\nΟξείδωση αλδεϋδών Οι αλδεΰδες οξειδώνονται με ήπια οξειδωτικά μέσα, το αντιδραστήριο Fehling και το αντιδραστήριο Tollens Το αντιδραστήριο Fehling είναι ένα αλκαλικό διάλυμα ιόντων Cu+2 γαλάζιου χρώματος το οποίο σχηματίζει καστανέρυθρο ίζημα Cu2O. Το αντιδραστήριο Tollens είναι αμμωνιακό διάλυμα νιτρικού αργύρου το οποίο είναι διαυγές αδιαφανές υγρό και σχηματίζει κάτοπτρο αργύρου. Κων/νος Θέος,\n10 Οξείδωση μεθανικού και οξαλικού οξέος\nΤο μεθανικό ή μυρμηγκικό οξύ (ΗCOOH) και τα άλατά του με νάτριο ή κάλιο (ΗCOONa, HCOOK) οξειδώνονται με τα συνηθισμένα οξειδωτικά μέσα σε διοξείδιο του άνθρακα. Το οξαλικό ή αιθανοδιικοό οξύ (CΟΟΗ)2 και τα άλατά του με νάτριο ή κάλιο (COONa)2, (COOΚ)2 οξειδώνονται με τα συνηθισμένα οξειδωτικά μέσα σε διοξείδιο του άνθρακα. Κων/νος Θέος,\n11 Κων/νος Θέος, kostasctheos@yahoo.gr\nΑναγωγή Οι αντιδράσεις προσθήκης υδρογόνου σε αλκένια, αλκίνια, αλδεϋδες, κετόνες και νιτρίλια κατατάσσονται και στις αντιδράσεις αναγωγής. Κων/νος Θέος,\n12 Κων/νος Θέος, kostasctheos@yahoo.gr\nΔιακρίσεις Οι αλδεΰδες οξειδώνονται με το φελίγγειο υγρό και σχηματίζουν καστανό ίζημα Cu2O ενώ με το αντιδραστήριο Tollens σχηματίζουν κάτοπτρο αργύρου. Διάκριση από τις ισομερείς κετόνες που δεν αντιδρούν. Οι πρωτοταγείς και οι δευτεροταγείς αλκοόλες οξειδώνονται με το ερυθροϊώδες όξινο διάλυμα υπερμαγγανικού καλίου και το αποχρωματίζουν επίσης οξειδώνονται με το πορτοκαλί όξινο διάλυμα διχρωμικού καλίου και το μεταβάλλουν σε πράσινο. Διάκριση από τις τριτοταγείς αλκοόλες που δεν οξειδώνονται. Το μεθανικό και το οξαλικό οξύ είναι τα μοναδικά οξέα που οξειδώνονται. Αποχρωματίζουν το ερυθροϊώδες όξινο διάλυμα υπερμαγγανικού καλίου και μεταβάλλουν σε πράσινο το πορτοκαλί διάλυμα διχρωμικού καλίου. Το αέριο CO2 που ελευθερώνουν θολώνει το διαυγές ασβεστόνερο. Η μεθανόλη είναι η μοναδική πρωτοταγής αλκοόλη που οξειδώνεται σε διοξείδιο του άνθρακα και αντίστοιχα η μεθανάλη είναι η μοναδική αλδεΰδη που οξειδώνεται σε διοξείδιο του άνθρακα. Κων/νος Θέος,\nΚατέβασμα ppt "Οργανική χημεία Γ΄ Λυκείου"


Δόθηκε το μεσημέρι στη δημοσιότητα η έκθεση του Διεθνούς Νομισματικού Ταμείου για τις οικονομικές προοπτικές της Ευρώπης (Regional Economic Outlook for Europe), στην οποία το Ταμείο καταγράφει και τις προβλέψεις του για τη δημοσιονομική πορεία της Ελλάδας.\nTο ΔΝΤ αναμένει ένα σημαντικό κλείσιμο της ψαλίδας στο ελληνικό έλλειμμα τρεχουσών συναλλαγών, το οποίο αποδίδεται στη μείωση του κόστους εργασίας ανά μονάδα προϊόντος.\nΗ έκθεση, ωστόσο, όπως επισημαίνει το ΑΜΠΕ, διαπιστώνει πως η Ελλάδα έχει αρνητική καθαρή επενδυτική θέση σε σχέση με το εξωτερικό ισοζύγιο συναλλαγών. Για αυτόν ακριβώς το λόγο, τονίζεται ότι η ελληνική οικονομία χρειάζεται να αυξήσει την παραγωγικότητα της και έτσι να συμβάλει στην περαιτέρω ενίσχυση της ανταγωνιστικότητας της.\nMore in this category: « Τέλος εποχής για τη Vodafone στη Βρετανία Μέχρι την 1η Ιουνίου η απόφαση ΔΝΤ για τη συμμετοχή στο ελληνικό πρόγραμμα »


Ο ΧΑΦΙΕΣ: Ενδορφίνες-Σεροτονίνη-Ντοπαμίνη-Ωκυτοκίνη: Οι ορμόνες της ευτυχίας και τρόποι αύξησής τους\nφώτο Ενδορφίνες-Σεροτονίνη-Ντοπαμίνη-Ωκυτοκίνη: Οι ορμόνες της ευτυχίας και τρόποι αύξησής τους\nΑρκεί ένα χάδι, μια αγκαλιά ή λίγη… καυτερή κόκκινη πιπεριά για να δώσουμε στον εαυτό μας μια μικρή ώθηση ευτυχίας;\nΥπάρχουν αυτές που ελέγχουν την ανάπτυξη και το βάρος, εκείνες που επηρεάζουν τη γονιμότητα και τη θερμοκρασία του σώματος, καθώς και όσες εκκρίνονται όταν έχουμε στρες. Ο λόγος για τις ορμόνες, τα μικρά αυτά μόρια που επιτελούν τον ρόλο των χημικών αγγελιοφόρων του οργανισμού.\nΟρισμένοι από αυτούς τους αγγελιοφόρους είναι επιφορτισμένοι με την πλέον ευχάριστη αποστολή: να μας φτιάχνουν τη διάθεση. Πρόκειται για τις ορμόνες της ευτυχίας. Ας δούμε ποιες είναι αυτές.\nΤο καλύτερο φάρμακο κατά της κακής διάθεσης βρίσκεται εντός μας και θεωρείται μάλιστα ισχυρότατο παυσίπονο – εκατό φορές πιο ισχυρό από τη μορφίνη. Οι ενδορφίνες είναι μικρές αλυσίδες πρωτεϊνών (νευροπεπτίδια) που παράγονται στην υπόφυση και τον υποθάλαμο του εγκεφάλου, απελευθερώνονται μέσω του νωτιαίου μυελού και διοχετεύονται στην κυκλοφορία του αίματος.\nΚάθε δραστηριότητα που μας είναι ευχάριστη οδηγεί στην παραγωγή ενδορφινών, οι οποίες μας ηρεμούν, γεννούν αίσθημα ευδαιμονίας, βελτιώνουν τη διάθεση και εξουδετερώνουν τα υψηλά επίπεδα της αδρεναλίνης, που προκαλεί το στρες.\nΠαράλληλα, θεωρούνται τα φυσικά παυσίπονα του οργανισμού, ισχυροποιούν το ανοσοποιητικό σύστημα και καθυστερούν την εξέλιξη της γήρανσης.\nΕνδορφίνες: Πως διεγείρεται η παραγωγή των ορμονών της χαράς\nΠερισσότερες από εκατό χημικές ουσίες κυκλοφορούν και δρουν ως αγγελιοφόροι στον εγκέφαλο, μεταφέροντας μηνύματα μεταξύ των νευρώνων. Μία από αυτές, η σεροτονίνη, θεωρείται το φυσικό ηρεμιστικό του νου.\nΝευροδιαβιβαστής Σεροτονίνη: Πως συνδέεται με έντερο, διάθεση, εστίαση προσοχής\nΕπηρεάζει τη διάθεση, αλλά και τη μνήμη, ενώ η σχέση της με την ψυχική διάθεση αποδεικνύεται και από το γεγονός ότι σε ασθενείς με κατάθλιψη παρατηρείται μείωση των επιπέδων της σεροτονίνης στον εγκέφαλό τους.\nΜάλιστα, μία από τις βασικές κατηγορίες αντικαταθλιπτικών φαρμάκων είναι οι αναστολείς της επαναπρόσληψης της σεροτονίνης SSRIs και οι SNRIs (αναστολείς της επαναπρόσληψης σεροτονίνης και νοραδρεναλίνης)\nΜυστικό: Βασικό δομικό υλικό της σεροτονίνης είναι το αμινοξύ τρυπτοφάνη, που περιέχεται στα γαλακτοκομικά, τα πουλερικά, τις μπανάνες και τους ξηρούς καρπούς.\nΣωστή ποσότητα ντοπαμίνης σημαίνει ισορροπημένη προσωπικότητα που είναι το ζητούμενο\nΜυστικό: Η τυροσίνη αποτελεί πρόδρομη ουσία για τον σχηματισμό ντοπαμίνης. Σε περίπτωση που δεν προσλαμβάνουμε αρκετή τυροσίνη, συχνά τα επίπεδα ντοπαμίνης μειώνονται, όπως επίσης και η θερμοκρασία σώματος και η αρτηριακή πίεση. Πηγές τυροσίνης είναι τα πλούσια σε πρωτεΐνη τρόφιμα, τα γαλακτοκομικά, τα όσπρια και οι ξηροί καρποί.\nΦυσική αύξηση ντοπαμίνης για απομάκρυνση της απάθειας, άγχους και κατάθλιψης\nΩκυτοκίνη: Η δύναμη της αγκαλιάς\nΗ ωκυτοκίνη είναι μία από τις δύο σημαντικότερες ορμόνες της γαλουχίας (η άλλη είναι η προλακτίνη). Παράγεται από τον υποθάλαμο του εγκεφάλου και εκκρίνεται με σκοπό να ενισχύσει τη σχέση της μητέρας με το μωρό.\nΤα επίπεδά της είναι στις υψηλότερες τιμές τους (σε μητέρα και μωρό) την ώρα του θηλασμού. Σήμερα όμως είναι πλέον γνωστό ότι η δράση της δεν περιορίζεται στη γαλουχία. Η ωκυτοκίνη είναι η ορμόνη που κυριαρχεί στις εκδηλώσεις τρυφερότητας (ερωτικής, αδερφικής, μητρικής), γι’ αυτό και ονομάζεται ορμόνη της αγάπης ή της αγκαλιάς.\nΜάλιστα, τελευταία μελετάται ο ρόλος της ως θεραπευτικό μέσο σε προβλήματα όπως οι αισθητικές διαταραχές, ο πόνος, ο οστικός μεταβολισμός, η στυτική δυσλειτουργία, ο διαβήτης, οι ψυχικές διαταραχές και ο αυτισμός.\nΜυστικό: Ένα τρυφερό άγγιγμα, ένα χάδι ή μια αγκαλιά έχουν τη δύναμη να ενεργοποιήσουν την έκκριση της ωκυτοκίνης.\nΥπάρχουν απλοί τρόποι για να ενεργοποιήσουμε την έκκριση των ενδορφινών και της σεροτονίνης στον οργανισμό μας, οδηγώντας μας ένα βήμα πιο κοντά στην ευτυχία:\n* Βάζουμε το γέλιο στη ζωή μας Με όποιον τρόπο μπορούμε (κωμωδίες, κόμικς, εξόδους με φίλους).\n* Κάνουμε σεξ Η ερωτική δραστηριότητα οδηγεί στο ζενίθ όλες τις ορμόνες που σχετίζονται με την ευχαρίστηση, την ανταμοιβή, την ικανοποίηση και την ηρεμία.\n* Γυμναζόμαστε Όσοι γυμνάζονται συστηματικά γνωρίζουν καλά ότι η προπόνηση τους φτιάχνει τη διάθεση και αποτελεί έναν από τους λόγους που την αποζητούν.\n* Ακούμε μουσική Οποιαδήποτε δραστηριότητα μας ευχαριστεί, π.χ. μουσική, περίπατοι, έξοδος για σινεμά, αυξάνει τις ενδορφίνες.\n* Περπατάμε στον ήλιο Η βιταμίνη του ήλιου (η D) αυξάνει τα επίπεδα σεροτονίνης στο εγκέφαλο.Νιώθουμε καλύτερα τρώγοντας…\n* Καυτερά τρόφιμα, όπως οι κόκκινες πιπεριές τσίλι, που συμβάλλουν στην παραγωγή ενδορφινών. Πρόσφατη μελέτη έδειξε ότι αυτό οφείλεται στη δράση της καψαϊκίνης στους γευστικούς θύλακες της γλώσσας. Οι γευστικοί υποδοχείς στέλνουν σήμα στον εγκέφαλο, αντίστοιχο με αυτό του πόνου, γεγονός που τον οδηγεί στην απελευθέρωση ενδορφινών.\n* Μαύρη σοκολάτα, η οποία, εκτός του ότι προάγει την παραγωγή ενδορφινών, περιέχει σεροτονίνη, που δρα ως αντικαταθλιπτικό.\n* Υδατάνθρακες, κυρίως μη επεξεργασμένους. Η σύνδεση μεταξύ των υδατανθράκων και της διάθεσης είναι το αμινοξύ τρυπτοφάνη, που αποτελεί δομικό συστατικό της σεροτονίνης. Ο καλύτερος τρόπος για να αυξήσουμε τα επίπεδα τρυπτοφάνης είναι η κατανάλωση δημητριακών ολικής άλεσης, φρούτων, λαχανικών και οσπρίων.\n* Ω-3 λιπαρά οξέα, τα οποία βρίσκονται στα λιπαρά ψάρια, τον λιναρόσπορο και τα καρύδια. Τα ω-3 λιπαρά επηρεάζουν τα επίπεδα των νευροδιαβιβαστών στον εγκέφαλο, ενώ τα χαμηλά τους επίπεδα στον οργανισμό έχουν συσχετιστεί με την κατάθλιψη.\n* Τρόφιμα με φυλλικό οξύ και Β12. Πρόκειται για βιταμίνες του συμπλέγματος Β, η ανεπαρκής λήψη των οποίων έχει συσχετιστεί με την κατάθλιψη. Καλές πηγές φυλλικού οξέος είναι τα πράσινα φυλλώδη λαχανικά και τα όσπρια, ενώ η Β12 περιέχεται κυρίως σε τρόφιμα ζωικής προέλευσης, όπως το κρέας και τα γαλακτοκομικά.\nΗ σεροτονίνη και οι ενδορφίνες μπορεί να επηρεάζουν σημαντικά τη διάθεσή μας, αλλά δεν πρέπει να ξεχνάμε ότι, πέρα από τις ορμόνες, το 40% των παραγόντων που επηρεάζουν την ικανοποίησή μας από τη ζωή είναι στο χέρι μας – δηλαδή κάτω από τον έλεγχό μας.\nΣήμερα, μάλιστα κορυφαίοι ερευνητές και ψυχολόγοι αναζητούν τους παράγοντες εκείνους που μπορούν να καταστήσουν την ευτυχία εφικτή, ενώ δεν παραλείπουν να τονίσουν ότι πέρα από την κατάκτηση της ευτυχίας απαιτείται επιμονή και κόπος για τη διατήρησή της. Ποια είναι, λοιπόν, τα βήματα που θα μας φέρουν πιο κοντά στην ευτυχία;\n«Ναι» στην ευγνωμοσύνη:\nΕκφράζουμε την ευγνωμοσύνη μας για τα αγαθά που απολαμβάνουμε, αλλά και την εκτίμησή μας στους αξιόλογους ανθρώπους που μας στηρίζουν. «Όχι» στις συγκρίσεις: Αποφεύγουμε τη σύγκριση της δικής μας κατάστασης με εκείνη των άλλων. Το μικρόβιο της κοινωνικής σύγκρισης έχει φανεί ότι επηρεάζει αρνητικά την αυτοεκτίμησή μας και τις σχέσεις μας.\n«Ναι» στις καλές πράξεις:\nΑυθόρμητες ή προγραμματισμένες, οι ευγενικές και φιλάνθρωπες πράξεις, ακόμη και οι πιο απλές, μας γεμίζουν με αίσθημα ευφορίας. Κορυφαίο παράδειγμα όλων αποτελεί βέβαια ο εθελοντισμός.«Όχι» στο fast forward: Στρέφουμε την προσοχή μας συνειδητά στις μικρές στιγμές χαράς της καθημερινότητας, τις οποίες συχνά προσπερνάμε βιαστικά.\n«Ναι» στα χόμπι:\nΟποιαδήποτε απασχόληση μας απορροφά τόσο ώστε να χάνουμε την αίσθηση του χρόνου που κυλά αποτελεί συστατικό της συνταγής που οδηγεί στην ευτυχία. «Όχι» στον θυμό: Συντηρώντας τον θυμό και την οργή, απομακρυνόμαστε από τον στόχο της ευτυχίας. Η συγχώρεση μπορεί να μην είναι εύκολη, είναι όμως απαραίτητη για να πετάξουμε από πάνω μας το βάρος της μνησικακίας και να κατακτήσουμε την ευδαιμονία.\n«Ναι» στους στόχους:\nΜικροί ή μεγάλοι, επαγγελματικοί ή προσωπικοί, απλοί ή πιο σύνθετοι, είναι σημαντικό -για το ταξίδι μας προς την ευτυχία- να θέτουμε στόχους στη ζωή μας και να δεσμευόμαστε για την υλοποίησή τους.\nΠηγή άρθρου: www.vita.gr – ΕΥΧΑΡΙΣΤΟΥΜΕ ΓΙΑ ΤΗ ΣΥΝΕΡΓΑΣΙΑ ΤΟΝ κ. ΓΕΩΡΓΙΟ ΤΡΟΒΑ, ενδοκρινολόγο–διαβητολόγο στο Εργαστήριο Έρευνας Μυοσκελετικών Παθήσεων «Θ. Γαροφαλίδης» του Πανεπιστημίου Αθηνών, και την κ. ΛΙΑΝΑ ΠΟΥΛΙΑ, κλινική διαιτολόγο-διατροφολόγο στο Λαϊκό Νοσοκομείο Αθηνών.proionta-tis-fisis.com\nΕΙΚΟΝΕΣ ΣΟΚ:Παράνομοι μετανάστες κατέστρεψαν το ναό του Αγίου Γεωργίου στην Μόρια της Λέσβου --Ηρθαν για να μας τελειώσουν τι περιμένετε ρε ραγιάδες ως πότε θα κοιμάστε όρθιοι;\nΣοκ προκαλούν οι εικόνες από τις καταστροφές που προξένησαν οι παράνομοι μετανάστες οι ποίοι διέμειναν προσωρινά στον ιερό ναό του...\nΠομπέο: Γιατί άλλαξε το πρόγραμμά του στη Θεσσαλονίκη - Πού θα συναντηθεί με τον Δένδια\nΥποδοχή Πομπέο από Δένδια στη Θεσσαλονίκη - Δηλώσεις με Μητσοτάκη από Σούδα


Σήμερα στο Groveshark Amazing Android Apps | Androidsis\nΕπιστρέφουμε ξανά με την ενότητα Καταπληκτικές εφαρμογές για Android, το τμήμα του Ανδρίσης στην οποία μπορείτε να βρείτε τις καλύτερες και πιο ποικίλες εφαρμογές για το τερματικό σας με Λειτουργικό σύστημα Android.\nΑυτή τη φορά θα παρουσιάσω μια εφαρμογή του στυλ του Spotify, μια εφαρμογή για ακρόαση ροή μουσικής αλλά με το πλεονέκτημα του να είσαι εντελώς δωρεάν και δεν χρειάζεται να πληρώσετε για τη λήψη της εφαρμογής ή μηνιαίες χρεώσεις για τη χρήση της.\nΗ εφαρμογή καλείται άλσος καρχαρίας Και το μόνο εμπόδιο που κατάφερα να βρω, είναι ότι ακόμη και αν έχει την ισπανική γλώσσα να την επιλέξει ανάμεσα στις ρυθμίσεις της, αυτό προς το παρόν ή τουλάχιστον σε αυτήν την τελευταία έκδοση δεν λειτουργεί επειδή δεν εφαρμόζεται. Εκτός από αυτό, μπορούμε να επιλέξουμε τη γλώσσα Αγγλικά δεδομένου ότι από προεπιλογή κατά την έναρξη της εφαρμογής θα εμφανίζεται στα γερμανικά.\nΤι ακριβώς μας προσφέρει το Groveshark;\nάλσος καρχαρίας είναι μια εφαρμογή για να ακούτε μουσική ροής, και όπως σας έχω ήδη πει λίγο πριν, μας προσφέρει τις ίδιες λειτουργίες όπως Spotify αλλά χωρίς καμία πληρωμή για τις υπηρεσίες τους.\nΜερικά πράγματα από τα οποία μπορούμε να επισημάνουμε άλσος καρχαρίας θα μπορούσε να είναι το ακόλουθο:\nΡαδιόφωνο από μουσικά είδη\nΣυμβατότητα για συγχρονισμό των λιστών του λογαριασμού σας άλσος καρχαρίας.\nΛειτουργία εκτός σύνδεσης για ακρόαση χωρίς την ανάγκη σύνδεσης δικτύου.\nΠολλές προσωπικές ρυθμίσεις.\nΣυγχρονισμός στίχων τραγουδιού.\nΜόνιμη ειδοποίηση στη γραμμή ειδοποιήσεων για γρήγορο έλεγχο της εφαρμογής, Παύση και Διακοπή.\nWidget στην οθόνη κλειδώματος ξεκλειδώματος.\nυποστηρίζει περιστροφή οθόνης.\nΧωρίς πρόσθετη διαφήμιση.\nΠώς βλέπετε ένα συνιστάται η εφαρμογή Για όποιον αρέσει καλή μουσική, ανακαλύπτει νέους καλλιτέχνες, νέους ραδιοφωνικούς σταθμούς χωρίς να χρειάζεται να πληρώσει τίποτα γι 'αυτήν και με έναν απολύτως νόμιμο τρόπο.\nΤο καλύτερο από όλα είναι αυτό άλσος καρχαρίας δεν έχει ενοχλητική διαφήμιση ενσωματωμένη στις εκπομπές της ως δωρεάν έκδοση του Spotify για επιτραπέζιο υπολογιστή, το οποίο κάθε τρία ή τέσσερα θέματα σε φοβίζει με ένα από αυτά τα ενοχλητικά Spots που πάνω από αυτό ακούγεται σε πλήρη ένταση.\nΧωρίς αμφιβολία μια εφαρμογή που από εδώ Ανδρίσης και προσωπικά δεν έχω τίποτα να τους συστήσω, καθώς σίγουρα θα τους αφήσει ευχαριστημένους. Κρίμα που η ισπανική μετάφραση δεν λειτουργεί αυτήν τη στιγμή!\nΚατεβάστε - άλσος καρχαρίας\nΠλήρης διαδρομή προς το άρθρο: Ανδρίσης » Εφαρμογές Android » Καταπληκτικές εφαρμογές Android, Groveshark\nΗ επίσημη εφαρμογή κατεβάζεται από τον ιστότοπό της. Δεν θα ήταν κακό να εξηγήσω γιατί ο σύνδεσμος είναι για το xda apk και η διαφορά μεταξύ του επίσημου και του προς λήψη ή γιατί αυτό και όχι του άλλου\nΑπάντηση στο deniman\nΚαι ποιος είναι ο λόγος; Παρεμπιπτόντως θέλουμε να μάθουμε όλα!\nΑπάντηση στο pimpampum\nΜου διήρκεσε 2 εβδομάδες με τον σύνδεσμο του play store και μετά μου ζήτησε να πάω premium… και δεν μπορούσα να ακούσω τα τραγούδια που με ενδιέφεραν… Πήγα πίσω στο Jango.\nΕίναι ότι είναι ένας από τους λόγους που σχολίασαν. Το πρωτότυπο πληρώνεται και στην ανάρτηση δεν σχολιάζουν ότι αυτό που κατεβάζετε δεν είναι επίσημο και παραβιάζει πράγματα, όχι επειδή μου φαίνεται λάθος, γιατί όποιος το εγκαταστήσει το κάνει εν γνώσει του


mikres ekdoseis: Κατάρ: Απομακρύνθηκαν από έκθεση αρχαία ελληνικά αγάλματα\nπερασμένη Τρίτη, σημειώνει δημοσίευμα του Λιβάνου.\n«Τα αγάλματα έχουν επιστρέψει, ήδη, στην Ελλάδα», δήλωσε μια πηγή του ελληνικού υπουργείου Πολιτισμού προς το γαλλικό πρακτορείο, προσθέτοντας στεγνά ότι «στο Κατάρ οι διοργανωτές ήθελαν να καλύψουν τα γυμνά μέλη των μαρμάρινων αγαλμάτων με ένα μαύρο ύφασμα, ειδάλλως δεν θα παρουσιάζονταν στην έκθεση.\nΤα αγάλματα, τελικά, αποσύρθηκαν στην αποθήκη της έκθεσης και στις 19 Απριλίου επέστρεψαν στην Ελλάδα».\nΤα αγάλματα παρουσιάζουν έναν αρχαίο Έλληνα δρομέα και ένα ρωμαϊκό αντίγραφο ενός κλασικού Αθλητή. Και τα δύο ήταν γυμνά, όπως δηλαδή αγωνίζονταν στους Ολυμπιακούς Αγώνες κατά την Αρχαιότητα.\nΣύμφωνα με το ελληνικό υπουργείο Πολιτισμού, η Ελλάδα συμμετέχει με 600 εκθέματα από το Εθνικό Αρχαιολογικό Μουσείο, το Νομισματικό Μουσείο και το Μουσείο της Ολυμπίας, τη γενέτειρα των Ολυμπιακών Αγώνων.\nΗ έκθεση θα διαρκέσει μέχρι τις 30 Ιουνίου, σημειώνει το δημοσίευμα.